Бухоро туманидаги томорқа ер эгаларига беғараз ёрдам сифатида 20 та янги иссиқхонани топшириш тадбири бўлиб ўтди. Эслатиб ўтамиз, бундан аввал Қашқадарё вилоятининг қишлоқ аҳолисига 14 та иссиқхона ҳам тақдим этилган эди. Ёрдам Ўзбекистон Қишлоқ хўжалиги вазирлиги билан яқиндан ҳамкорликда амалга оширилаётган ФАО ва Глобал экологик жамғармасининг «Марказий Осиё ва Туркиянинг қурғоқчил ва шўрланган қишлоқ хўжалиги ишлаб чиқариш ландшафтларида табиий ресурсларни комплекс бошқариш» лойиҳасининг глобал коронавирус инқирозига қарши ижтимоий-иқтисодий чоралар доирасида амалга оширилди.\nИссиқхоналарни қабул қилиш ва топшириш далолатномасига кўра, Бухоро тумани маҳаллаларида яшовчи кам таъминланган оилаларга 20 та иссиқхона топширилди. Бухоро тумани ҳокимлиги билан келишган ҳолда улар «темир дафтар» - карантин даврида ишсиз қолган ва ижтимоий ҳимояга муҳтож фуқаролар рўйхати асосида танлаб олинган.\n– Мақсадимиз қишлоқ аҳолиси даромадини ошириш. Иссиқхонадан самарали фойдаланса йилига 30 миллион сўмгача фойда олиш мумкин. Ҳозир эса иссиқхоналарда тўғри ишларни йўлга қўйиш керак. Шунинг учун биз барча бенефициарларга ташриф буюрдик ва уларга сабзавот экинларини экиш бўйича тавсиялар бердик. Ҳозирда кўкатлар экиш энг яхшиси: кўк пиёз, исмалоқ, шивит, кашнич. Март ойида эса помидор, бодринг, булғор қалампири кўчатларини экиш мумкин", - дейди қурғоқчилик хавфини бошқариш бўйича ФАО мутахассиси Азиз Нурбеков.\nҲокимият вакиллари ва ФАО мутахассислари янги иссиқхоналарни ўрнатиш жараёни билан танишдилар, шахсий томорқа эгалари билан суҳбатлашдилар.\n– Имконият учун ФАОдан миннатдорман. Ушбу иссиқхона қурилиши туфайли мен ва оилам иш билан таъминланди. Ҳозир режаларимиз кўп. Саримсоқ, исмалоқ, укроп, кашнич, турп ва яшил пиёз экдик. Биринчи ҳосилни март ойининг ўрталарида ўриб-йиғиб олишни режалаштирганмиз. Кейин даромад қилиб, хўжаликни кенгайтириш, қўшимча иссиқхона қурамиз, - дейди Бухоро туманида истиқомат қилувчи Санжар Рахимов.\nЭслатиб ўтамиз, 2020 йилда карантин даврида маълум қийинчиликларга дуч келган қишлоқ аҳолисини қўллаб-қувватлаш мақсадида 31 та сув насослари, 10 та мото-култиватор, шунингдек 30 минг дона помидор, бодринг, бақлажон, қалампир кўчатлари ва 10,750 кг минерал ўғитни Бухоро вилоятининг Бухоро тумани ҳамда Қашқадарё вилоятининг Қамаши тумани аҳолисини қўллаб қувватлаш мақсадида етказиб берилди. Буларнинг барчаси дунёнинг пандемияга қарши курашининг энг мураккаб даврида қишлоқ хонадонлари учун катта ёрдам бўлди. Улар озиқ-овқат маҳсулотлари билан ўз-ўзини таъминлаш имконига эга бўлиб, бандлик масалалари ҳал этилди.\nАйни кунларда CACILM-2 лойиҳаси қишлоқ аҳолисига ёрдам беришни давом эттирмоқда ва озиқ-овқат хавфсизлигини таъминлашга ўз ҳиссасини қўшмоқда.


Газета Норма маслахатчи / 2014 год / № 28 / Криминалист эксперт ён дафтаридан\nТошкент вилояти туманларидан бирининг прокуратурасидан суд-техника экспертизаси ўтказиш учун икки ўғилнинг онаси номидан ёзилган иккита тилхат келиб тушди.\nҲар иккала тилхат ёзув машинкасида ёзилган. Болаларнинг онаси тилхатни қалбакилаштирган дея турмуш ўртоғи устидан судга даъво аризаси берган экан. Она бу ҳужжатни имзолаётганда тилхат матни мазмуни бутунлай бошқача эди, деб туриб олди. Унда гап, суд қарор қилганидек, болаларни отаси билан бирга бўлиши учун эрига бир кунга бераётганлиги ҳақида эди.\nСуд асносида она бу тилхатларга тасодифан кўзи тушиб қолди. Таассуфки, улар бутунлай бошқа мазмунда эди. Тилхатнинг юқори ва пастки қисмига машинкада болаларнинг онаси турмуш ўртоғидан алимент тўлови ҳисобига катта миқдорда пул олганлиги ҳақида қўшиб ёзиб қўйилибди.\nСуд шу муносабат билан суд-техника экспертизаси тайинлади. Экспертиза олдига тилхатлар матнларининг дастлабки мазмуни ўзгартирилган-ўзгартирилмаганлигини аниқлаш вазифаси қўйилган эди.\nАсосий матнни унинг юқори ва пастки қисмидаги матнлар билан қиёсий текшириш ўтказилганда шу нарса аниқландики, улар айни битта машинкада ёзилган, қаторлар жойлашуви мос, сатрлар ёзилганда бир чизиқ ҳосил қилган. Бундай қараганда қўшимча қилиб ёзилган дейиш қийин. Бироқ Марказимиз ихтиёридаги мавжуд асбоблар ёрдамида тилхатларни синчковлик билан ўрганиб чиққан эксперт оддий кўз билан пайқаш қийин бўлган қўшимча ёзиш ҳолатини аниқлади. Қўшилган сатрларда жойлашган белгиларнинг асос чизиғи бирламчи матн билан мос эмасди, тилхатнинг асосий матни узра белгилар синов тариқасида уриб ёзиб кўрилганлик аломати мавжуд бўлиб, матннинг кейинчалик ёзилган қисмларида бу нарса йўқ эди.\nЮқорида зикр этилган белгиларга асосланган ҳолда эксперт тилхатнинг бирламчи матнига (болаларнинг онаси имзолагач) алимент тўлови ҳисобига турмуш ўртоғидан катта миқдорда пул олганлиги хусусидаги қисмлар қўшимча равишда ёзилган деган хулоса берди. Айтиш жоизки, қалбаки матнни жойлаштириш маҳорат билан қилинган. Ҳатто эксперт ҳам бу қалбакиликни дафъатан аниқлай олмаган.\nШундай қилиб, мазкур ҳужжатларнинг суд-техника экспертизаси юзасидан эксперт берган хулоса алимент тўлашни хоҳламаётган фирибгарни фош этишга ёрдам берди. Кейинчалик у матнга қўшиб ёзилган қисмларни айни ўша ёзув машинкасида ёзганлиги исботланди. Суднинг ихтиёрида шу машинкада чиқарилган бошқа ҳужжатлар ҳам бор эди.\nФирибгарлар кўпинча бунақа қалбаки ҳужжатларни шахсий компьютернинг босма қурилмалари – лазер ва пуркама принтердан чиқариб, турли ҳужжатлар қисмларидан фойдаланган ҳолда, монтаж қилиш йўли билан амалга оширадилар.\nБир сафар қарз тилхатини экспертизага олиб келишди. Тилхатдаги имзо ҳам, муҳр изи ҳам ҳақиқий эди. Эксперт муҳр изини текшираётиб, тилхатнинг матни битта лазер принтеридан, реквизитлари эса бошқа лазер принтеридан чиқарилганлигига эътибор қилди. Демак, тилхат бир вақтнинг ўзида бирйўла босиб чиқарилмаган, бинобарин принтердан икки марта ўтказилган. Ишга оид материаллар билан танишиб чиқиш асносида шу нарса аниқландики, муҳр эгаси ҳужжатларни расмийлаштираётганда матн билан реквизитлар орасида катта жой (оралиқ) қолдиришга одатланган экан. Фирибгарлар шундан фойдаланиб, қоғоздаги бўш жойга ўзлари учун керакли матнни ёзиб чиқаришган. Бирламчи ҳужжатнинг юқори қисми кескич асбоб билан кесилган экан. Эксперт қарз тилхатини тайёрлашда монтаж қилинганлик ҳолатини исботлаб берди.\nМарказимизга шунга ўхшаш яна бир қалбаки тилхатни олиб келишди: тилхат масъул шахс АҚШ долларида катта миқдорда пул олганлиги хусусида эди. Шуниси ҳам борки, тилхатнинг асосий матни пуркама принтерда, имзо яқинидаги реквизитлар эса лазер принтерида чиқарилган экан.\nТилхатнинг юқорисида қолдирилган бўш жой бир неча миллиметрни ташкил этар, қоғознинг чети нотекис қирқилган эди. Аниқланган белгилар тилхат имзоси бўлган қандайдир бошқа ҳужжатнинг бир қисмидан фойдаланган ҳолда монтаж қилинганлигидан далолат берар эди.\nҲужжатларни ундаги варақларни алмаштириш йўли билан қалбакилаштириш ҳоллари анча кенг тарқалган. Бундай ҳолларда экспертлар қоғозларнинг бир хиллигини қиёсий текширишдан ўтказадилар, матнларни расмийлиштирув услуби, сатрлар жойлашувининг топографик белгиларига қиёслаб текширадилар.\nҚўлда ёзилган тилхатлар қалбакилаштирилган тақдирда экспертлар асосан тилхат матнларининг дастлабки мазмунини тиклайдилар, бунга қадар ўзгартирилган, қўшиб ёзилган ва чиқариб ташланган (ўчирилган) ҳолатлардан далолат берувчи белгиларни аниқлайдилар. Шу йўсин улар жиноятларни фош этишда судларга ва тергов ходимларига катта ёрдам берадилар.\nҳузуридаги Республика суд экспертизаси


Nusrat Rahmat: САРҲИСОБ 26\nБугун 2013 йилнинг 1 март куни.\nЎйлаб кўрсам, сарҳисоб ёзишни давом эттиришим керак экан. Ўртада катта танаффус бўлди: “Жадид” кўп вақтимни олди. Энди бекорчиликдан зерикабошладим. “Чол ва кампир” деган ҳикоя ҳам бошлаб қўйдим.\nБир−бирига суяниб эллик йилдан зиёд рўзгурзонлик қилган ва бугунги кунда хотиралар билан яшаётган чол билан кампир ҳақида.\nОтахон агроном бўлган, кейин амал пиллапояларидан бирма−бир кўтарилиб, вилоятда бошқарма бошлиғи, туман саркотиби бўлади. Аммо ҳеч ерда беш йилдан ортиқ ишламайди. Ёки ариза ёзиб кетади ёки унинг характерини билган раҳбарлар бошқа вазифага ўтказиб қўйишади. Беш йилдан ортиқ ишлаган ҳар қандай раҳбар – у бригадирми ёки давлат раҳбарими, аввал амалдорга, кейин доҳийга айланади, инсон боласи амалдор ёки доҳийга айланса, одамгарчиликдан чиқиб кетади, деган ақидага риоя қилади. Отахон Самарқандда беш йилдан ортиқ саркотиб ёки ҳоким бўлган кишиларнинг қай тариқа бузилганлигини:\nпорахўрлик, қўшиб ёзиш, хотинвозликка берилишганини таҳлил қилади. У, негадир москвалик терговчилар – Гдлянд билан Ивановни ҳақ деб ҳисоблайди. Бутун ёшлиги Шўролар замонида ўтганлиги ва унга бахшида этилгани учун бўлса керак, у даврни танқид қилганларни ёқтирмайди, факт, рақамлар билан яқин ўтмишининг афзаллигини исботлашга ҳаракат қилади ва ҳакозо. Бу одам ягона ишбилармон ўғли билан ҳам, ўз тенгдошлари билан ҳам келишолмай, “қони қўшилмайдиган”, “одамови”га айланиб қолган. Турли тантана ва йиғилишларда тенгдошлари амалдорлар ва ҳукуматни мақтаб қолганда, у ўзи яшайдиган эски шаҳарда газ батамом узиб қўйилганини, электр таъминоти эса шўролар замонида тузук бўлганлигини гапириб қолади.\nАйрим андишалар билан уни давом эттиролмай турибман.\nЎтган бир ойдан зиёд вақт давомида Интернетга “шўнғиб кетдим”. Ғаесбукка адабиёт ва санъатга оид бир неча фикрларимни қайд этдим. Аввал ўқиган ёки ўқимаган ҳикоя, қиссаларни сақлаб олдим. Распутиннинг “Франтсуз тили сабоқлари”, Эркин Аъзамнинг “Аралашқўрғон”, “Анойимнинг жайдари олмалари”; Мурод Муҳаммад Дўстнинг “Дашту далаларда”, Исабек Султоновнинг “Фаришта” асарлари, адабиёт дурдоналаридир.\nТағин: кашф этганим шу бўлдики, адабиётга оид сайтлар сероб экан. TurkLid ва UzLib сайтлари ҳам асарларимни кўчириб эълон қилишибди. Ўқувчилар сони оз эмас ва бу – қувончли ҳол. Айниқса, “Фожиа”, “Нохуш хаёллар”, “Санаторияда” сингари ҳикояларнинг лотин ва кирил вариантларини мингдан ортиқ киши сақлаб олганлиги қайд этилди. “Фарзандга ўгитлар” , ”Буни ҳаёт дебдилар” каби китобларимни сақлаб олувчилар кўп. Ўқувчилар кўпров лотин имлосида ўқишга ўтишаётганлигини кўриб, ўзим ҳам бу алфавитни ўрганишга жиддий киришдим.\nZiyouz.uz романимни ҳамон эълон қилмаётганидан андак ташвишланиб, Давронбекка хат ёзгандим. У 24 февралда эълон қилинди ва беҳад қувондим. Ўтган тўрт кун давомида 26 киши сақлаб олганлиги дилимга илиқлик солди. Асардан “Зарафшон”, “ЎзАС”га парча юборгандим, аммо эълон қилишмади.\nИнтернетни чуқалай−чуқалай, келган хулосам шу бўлдики, китоб чиқариш ва ўқишдан кўра виртуал олам чандон осон ва қулай экан. Эндиликда миллатнинг интеллектуал даражаси уни компьютерни нечоғлик билиши билан ўлчанадиганга ўхшайди. Баски шундай экан, фарзандлар, набираларни курсларга юбориш, уларга компьютер олиб бериш, бурчимизга айланмоғи керак.\nРухсора иккаламиз ҳамон шаҳарда − Гагарин кўчасидаги 136 уйнинг 48 квартирасида, кенжа ўғлим Ферўзнинг оиласи билан яшаябмиз. Бу ерда ҳаёт сокин, фаровон. Қишлоқларда эса яшаш йил сайин қийинлашмоқда. Газ ва электр танқислиги шаҳарларда ҳам сезилябди.\nФевралда тағин бир набира кўрдик. Мирзо қизчали бўлди. Худога шукур. Набирамиз Ситоранинг бўйида бўлганлиги бизни қувонтирди, аммо Парвинанинг операция қилингани надоматлидир. Набира куёвлар билимли, ҳушёр. Уларнинг бири вилоят ҳокимлигига, иккинчиси Ўзбекистон−Буюкбритания қўшма корхонасига ишга ўтди.\nСоғлигим ва кайфиятим тузук. Қон босими ошишига қарши таблетка (Энап –НЛ ва Кардио магнил) ютиб турибман. Гоҳида ҳар кун, гоҳида кунора. Эрталаб 2, кечқурун 4 километр пиёда юраман, бадантарбия қиламан. Менинг ёшимда (72) дилхуш хотиралар ҳаловатбахш, нохушлари эса оғриққа ўхшаш бўларкан. Истайсизми, йўқми – бот−бот ўлим ҳақида ўйлаб қолади киши. Рухсора билан турфа хотираларни бот−бот эслаймиз, муҳокама қиламиз.\nҲар хил анжуманлар, давралар, ТВ ва матбуотдан ҳам ўзимни жилла чеккага олганман. Бефаҳм кишиларнинг сафсаталари, миллатчилик, маҳаллийчиликлари ёки турли тоифадаги амалдорларни, ҳукуматни бўлар−бўлмасга сифатлашлари дилимга ўтиришмайди. Зеро Алишер Навоий топиб айтган:\nМени мен истаганлар суҳбатига аржуманд этмас,\nМени истар кишилар суҳбатин кўнглим писанд этмас...\nЎз даврамизнинг ойда бир бўладиган йиғилишларида эса анча сархуш бўламан.\nБу орада Чўпонотага – Улуғнинг корхонасига ҳам бориб келдим. Қурилишлар давом этаябди, яъни ишлаб чиқаришни кенгайтиришаябди. Бу ерда 15 киши иш билан таъминланган.\nАвтор: Нусрат Раҳмат на 07:29


Даврон Файзиев: "Бугун олти очколик ўйин бўлди" - Penalti.uz | Футбол янгиликлари олами!\n15:29 ПСЖга "Интер" футболчиси керак 66 0 Янгиликлар\n11:45 Кепа кузда "Челси"дан кетади 95 0 Янгиликлар\n08:08 Куманнинг кутилмаган қарори 304 0 Янгиликлар\n07:49 «Севилья» антирекорд ўрнатди 161 0 Янгиликлар\n07:34 «Бавария» тарихий натижа қайд этди 87 0 Янгиликлар\n07:08 Мюллер Германия футболи тарихидаги энг совриндор футболчига айланди 84 0 Янгиликлар\n06:21 Расман: Диего Годин «Кальяри»га ўтди 123 0 Янгиликлар\n05:04 УЕФА Суперкубоги. "Бавария" – "Севилья" 2:1 (видеошарҳ) 59 0 Видеолавҳалар\n04:34 Англия Лига Кубоги. "Линкольн Сити" – "Ливерпуль" 2:7 (видеошарҳ) 173 0 Видеолавҳалар\n04:22 Англия Лига Кубоги. "Ливерпуль"да йирик, "Манчестер Сити"да қийин ғалаба 102 0 Янгиликлар\n03:59 «Бавария» – УЕФА Суперкубоги соҳибига айланди 85 0 Янгиликлар\n03:50 Futbol TV телеканалининг 25 сентябрь кунги кўрсатувлар дастури 125 0 Янгиликлар\n03:30 Ниҳоят! Шомуродов голсиз сериясига барҳам берди (видео) 86 0 Видеолавҳалар\n20:31 Карпин энг яхши шогирдлари қаторида Шомуродовни тилга олди 102 0 Янгиликлар\n19:53 Ибраҳимович коронавирусга чалинди 83 0 Янгиликлар\n19:41 Бартомеу Суарес билан хайрлашди 147 0 Янгиликлар\n12:19 Суперлига. 17-тур расмийлари 90 0 Янгиликлар\n08:58 ЕЧЛ, плей-офф. «Динамо Киев» сафарда ғалаба қозонди (+натижалар) 102 0 Янгиликлар\nДаврон Файзиев: "Бугун олти очколик ўйин бўлди"\nСуперлигасининг 15-тур доирасидаги "Қўқон-1912" - "Металлург" учрашувидан кейинги матбуот анжуманининг иккинчи қисмида жамоамиз катта мураббийи Даврон Файзиев иштирок этди.\n- Ўйин ҳақида тўхталадиган бўлсак, бир-бирига ўхшамаган бўлимларга гувоҳ бўлдик. Турнир жадвалига ёнма-ён бораётган жамоалар баҳси бўлди. Бугунги ўйин олти очколи ўйин бўлди. Иккинчи бўлимдаги тезкор гол режаларимизни ўзгартириб юборди. Футболчиларимиз томонидан йўлга қўйилган қўпол хатолар рақибларимиз фойдасига ишлади. Ўз майдонимиздаги биринчи учрашувдаги мағлубият аламли эканлигини айтишим жоиз. Кейинги ўйинларда йўқотилган очколар ўрнини қоплашга ҳаракат қиламиз. Эртадан бошлаб кейинги ўйинга футболчиларимизни тайёрлашни бошлаймиз.\n16.09.2020, 20:36 72 0\nДаврон Файзиев: "Рақиб билан тенгма-тенг ўйнашга интилдик"\nБугун Даврон Файзиев жонли эфирда мухлисларнинг саволларига жавоб беради\n"Эл класико"ни Даврон Файзиев шарҳламайди, нега?


Ёшлар ва хотин-қизлар тадбиркорлигини қўллаб-қувватлаш қамрови кенгаймоқда - Халқ сўзи\n10:44 29 Октябр 2020 Иқтисодиёт\nХалқимиз азалдан рўзғорнинг ободлигини ҳалол меҳнатда, деб билган. Ҳануз шу фикрда собит яшамоқда. Илгари оилада бир кишининг ишлаши қозон қайнашига, турмуш кечиришига кифоя қилган бўлса, ҳаётимизга турфа янгиликларнинг кириб келиши, замонавий эҳтиёжларнинг пайдо бўлиши оилавий меҳнат қилиш кўникмасини шакллантирмоқда. Уй бекалари ва фарзандлар ҳам оилабоши билан ёнма-ён ишлаб, мамлакат ривожига ҳисса қўфшиш баробарида, рўзғор кам-кўстини бутлаяпти. Халқимизнинг интилиш ва саъй-ҳаракатларига монанд давлат ҳам фуқароларнинг бандлигини таъминлаш орқали фаровон турмуш кечиришига замин яратмоқда.\nБироқ ҳолва деган билан оғиз чучимайди. Давлат имконият қилиб берса-да, фуқаро ундан фойдаланиш малакасига ёки тадбиркорлик фаолиятини йўлга қўйиш учун етарли сармояга эга бўлмаса, саъй-ҳаракат самарасизлигича қолаверади. Ўзбекистон Республикаси Президенти Шавкат Мирзиёев раислигида 8 октябрь куни жамиятда аёллар ва ёшларнинг ролини ошириш ҳамда бандлигини таъминлаш чора-тадбирлари муҳокамаси юзасидан ўтказилган видеоселектор йиғилишида таъкидланганидек, эҳтиёжманд хотин-қизларнинг 55 фоизи ўрта маълумотли. Ишсиз ёшларнинг ҳам кўпчилиги замонавий билим ва ҳунарларни эгалламаган. Демак, уларни доимий иш билан таъминлаш учун касб-ҳунар ўргатиш, ишбилармонлик учун зарур билим ва маблағ зарурати мавжуд. Йиғилишда бу масаланинг ҳам ечими кўрсатилди. Хотин-қизлар ва ёшлар бандлигини таъминлаш бўйича мутлақо янги тизим жорий қилиниб, нодавлат касб-ҳунар таълими марказлари орқали ёшлар ва аёлларда касбий кўникмаларни шакллантириш, уларни молиявий қўллаб-қувватлашга Тикланиш ва тараққиёт жамғармасидан 100 миллион доллар миқдоридаги маблағ йўналтирилиши таъкидланди. Шунинг 10 миллиони ёшлар ва хотин-қизларни касб-ҳунарга ўқитишга, 90 миллиони эса ўқув курсларини тамомлаб, сертификат олганларга имтиёзли кредитлар ажратиш учун сарфланади. «Ижтимоий шартнома» орқали нодавлат касб-ҳунар ўқув курсларини битирадиган ёшлар ва аёлларга таълим харажатлари учун 1 миллион сўмгача субсидия берилади.\nШу ўринда банкимиз томонидан аҳолини, айниқса, ёшлар ва хотин-қизларни тадбиркорликка кенг жалб қилиш, микромолиялаш тизимини такомиллаштириш ҳамда тадбиркорликни қўллаб-қувватлаш борасида олиб борилаётган ишларга қисқача тўхталиб ўтсак.\nМаълумот учун Давлат дастурлари ва инвестиция лойиҳалари ижроси бўйича жорий йилнинг ўтган тўққиз ойида барча молиялаштириш манбалари ҳисобидан аҳоли ва тадбиркорлик субъектларига жами 3 трлн. 572 млрд. сўм кредит ажратилди.\n– 659,2 млрд. сўми 16 910 нафар ёшнинг тадбиркорлик фаолиятини йўлга қўйишга йўналтирилди.\n– 563,2 млрд. сўми эса 18 556 нафар аёл тадбиркорлар учун ажратилди.\nШунингдек, оилавий тадбиркорликни ривожлантириш дастурларига асосан 2020 йилда 1 138 млрд. сўм имтиёзли кредитлар ажратилди ва 44 448 та иш ўрни яратилди. Шундан, биргина «Ҳар бир оила – тадбиркор» давлат дастури доирасида ажратилган 879 млрд. сўмлик имтиёзли кредитлардан 569 млрд. сўми 28 122 нафар ёшлар ва хотин-қизлар бандлигини таъминлашга йўналтирилди.\nҲунармандчилик соҳасида ҳам 4 081 та мижозга ажратилган 126 млрд. сўм имтиёзли кредитларнинг 112 млрд. сўми ёки қарийб 89 фоизи 3 772 нафар аёл ва ёш тадбиркорларга йўналтирилган. Бундан ташқари, «Ёшлар – келажагимиз» давлат дастури бўйича 928 нафар, Фермер, деҳқон хўжаликлари ва томорқа ер эгаларини қўллаб-қувватлаш жамғармаси маблағлари йўналишларида 443 нафар хотин-қизлар ва ёшлар бандлиги таъминланди.\nМасалан, Тошкент вилояти, Тошкент туманидаги "Bonito Group" МЧЖ раҳбари Сайдилло Солиевнинг трикотаж маҳсулотлари ишлаб чиқариш лойиҳасини молиялаштириш учун 1,5 млрд. сўм кредит ажратилди. Ҳозир корхонада 90 нафар иш ўрни яратилган бўлса, уларнинг 61 нафари ёшлардир.\nЧуст тумани, Тепақўрғон МФЙда фаолият кўрсатувчи «Апекс Пласт Инвест Груп» МЧЖ раҳбари Юсупов Аҳмаджон Ҳабибжон ўғлининг тухум флейкаси ишлаб чиқариш фаолияти учун 600 млн. сўм кредит ажратилди. Ушбу корхонада жами 20 та янги ишчи ўрини яратилди, шундан 16 нафари ёшларни ташкил қилади.\nУмуман олганда, банкимиз томонидан 2020 йилнинг якунига қадар, қўшимча равишда ёшлар ва хотин-қизлар тадбиркорлигини ривожлантириш учун яна 172 млрд. сўмга яқин кредитлар ажратилиши режалаштирилган.\nМазкур кредитлар самарадорлигини ошириш учун тайёр бизнес лойиҳаларни амалга ошириш, ўзини-ўзи банд қиладиган 67 та йўналиш бўйича тадбиркорлик фаолиятини йўлга қўйиш учун керакли молиявий маслаҳатлар бериш тизими банкнинг ҳар бир ҳудудий бўлинмаларида жорий қилинмоқда.\nБундан ташқари, аҳолининг эҳтиёжманд қатламини молиявий қўллаб қувватлаш ва бандлигини таъминлаш соҳасида «Темир дафтар»га киритилган фуқароларнинг 5 859 тасига 59,9 млрд. сўм кредит ажратилди. Мазкур соҳада ҳам 2 686 нафар ёшга 28,7 млрд. сўм ва 3 040 нафар аёлга 27,2 млрд. сўм кредит маблағлари ажратилди.\nАлбатта, банкимиз томонидан амалга оширилаётган юқоридаги ишлар билан чекланиб бўлмайди. Чунки бу борадаги ҳали қилиниши зарур бўлган ишларимиз жуда кўп. Президентимиз томонидан 2020 йил 13 октябрда қабул қилинган «Аҳолини тадбиркорликка жалб қилиш тизимини такомиллаштириш ва тадбиркорликни ривожлантиришга доир қўшимча чора-тадбирлар тўғрисида»ги қарори эса ушбу йўналишдаги ишларимизни ривожлантириш учун муҳим ҳуқуқий асос бўлди.\nУшбу қарор билан 2020 йил 15 ноябрдан бошлаб тадбиркорлик фаолияти билан шуғулланиш истагида бўлган ёшлар ва хотин-қизларни касб-ҳунар ва тадбиркорлик кўникмаларига ўқитишни давлат томонидан қўллаб-қувватлаш тартиби амалиётга жорий қилиниши белгиланди.\nУшбу ўқув курсининг якуний босқичида фуқароларга банк томонидан тасдиқланган ўқув дарслари ва машғулотлари ўтказиш вазифаси топширилди. Мазкур ўқув дарсларида фуқаролар банк маҳсулотларидан масофадан фойдаланиш, банкнинг мавжуд хизматлари ва маҳсулотлари тўғрисида тўлиқ маълумот олишади.\nЎқув курсларини якунлаб махсус сертификатга эга бўлган мижозларга эса ходимларимизнинг ўзи алоқага чиқади. Яъни мижоз банкка мурожаат қилмаган тақдирда ҳам банк ходими мижоз билан боғланиб, унга банк хизматларини таклиф этади. Қайси филиал ёки Банк хизматлари марказига (БХМ) учрашиши мумкинлиги ёки банкка ташриф буюрмаган тарзда электрон ариза тақдим этиш имконияти мавжудлиги тўғрисида маълумот берилади.\nКасб-ҳунар ва тадбиркорликка ўқитиш бўйича нодавлат таълим ташкилотлари курсларини муваффақиятли тамомлаб, уларнинг сертификатини олган шахсларга ўз бизнесини ташкил этиш учун ҳеч бир муаммога дуч келишмайди. Яъни тадбиркорлик ташаббусига эга жисмоний шахслар, шу жумладан ёшлар ва хотин-қизларга ўз бизнесини ташкил этиш учун 33 миллион сўмгача бўлган миқдордаги микрокредитлар таъминотсиз ажратилади.\nШунингдек, микрофирма ва кичик корхона таъсис этган шахсларга учинчи шахс кафиллиги, суғурта полислари, кредит ҳисобига сотиб олинаётган мол-мулклар гарови, Тадбиркорлик фаолиятини қўллаб-қувватлаш давлат жамғармасининг кафиллиги ва қонун ҳужжатларида назарда тутилган бошқа таъминот турлари асосида 225 миллион сўмгача микрокредитлар ажратилиши белгиланган. Ушбу микрокредитлар 3 йил муддатгача 6 ойгача имтиёзли давр билан Марказий банкнинг асосий ставкасида берилади.\nБунда банк инфратузилмасини кўпайтиришда, асосан, қулай ва замонавий БХМлар орқали онлайн масофавий хизматлар кўрсатиш назарда тутилган. Бугунги кунда банкнинг 71 та филиали ва 100 дан ортиқ Банк хизматлари марказлари ҳамда минибанклари хизмат кўрсатиб келмоқда. Бозор иқтисодиёти шароитида талабдан келиб чиқиб, қўшимча БХМлар ташкил қилиб борилмоқда.\nАлбатта, мавжуд инфратузилмалар билан юртимизнинг барча ҳудудларини бирдек қамраб олишнинг имкони йўқ. Шундан келиб чиққан ҳолда галдаги вазифамиз 2021 йил давомида республиканинг барча туман ва шаҳарларида рақамли технологияларни кенг жорий этиш орқали микромолиявий хизматлар кўрсатиш имкониятини яратувчи банк инфратузилмалари тармоқларини ташкил этиш режалаштирилган.\nШунингдек, ўзи операторлик вазифасини бажарувчи микромолиялаш миллий тизимини яратиш ва унда бошқа кредит ташкилотларининг манфаатдорлик асосида иштирок этишини таъминланади. Банкнинг қуйи бўғин ходимларини тўлиқ қайта тайёрлаш ва мижозга йўналтирилган хизмат кўрсатиш тизимини жорий қилинади. Бунда соҳада муваффақиятга эришган ва халқаро тан олинган хорижий молия институтларида ходимларнинг малака ошириши ва тажриба алмашишини ташкиллаштирилади.\nБанк бошқаруви таркибига ижтимоий йўналтирилган микрокредитлаш соҳасида етарли тажрибага эга бўлган хорижий малакали мутахассисларнинг жалб қилинади.\nЮқоридаги тадбирлар натижасида фуқароларга ўз бизнесларни йўлга қўйишнинг барча босқичларини қамраб олган ҳолда банк хизмати кўрсатиш режалаштирилган. Бунинг натижасида кичик бизнес субъектларининг узоқ муддат яшовчанлиги таъминланади, миллий иқтисодиётимиз равнақида кичик бизнеснинг улуши ошиб боради, аҳолининг кенг қатламини тадбиркорликка жалб қилиш орқали уларнинг юқори даромадга эга бўлиши таъминланади.\nУшбу қарор талабига кўра, 2021 йил 1 январга қадар «Микрокредитбанк»нинг аҳолини, айниқса, ёшлар ва хотин-қизларни тадбиркорликка кенг жалб қилиш бўйича янги бизнес модели ишлаб чиқилади. Бу бўйича ҳам ишлар бошлаб юборилган.\nҚисқасини айтганда, «Микрокредитбанк» жамоаси тадбиркорларнинг, хусусан, ишбилармон ёшлар ва хотин-қизларнинг орзу-умидларини рўёбга чиқариш йўлида бор имкониятларни ишга солади. Муҳими, бунинг натижасида ишсизлик камайиб, рўзғорларга барака киради, одамларнинг ишбилармонлик қобилияти юзага чиқади. Президентимизнинг юқоридаги қарорлари эса бу борадаги ишларимизни янада ривожлантиришга муҳим дастуриамал бўлиб хизмат қилади.


Китоб ўқиганга машина. Ёзганга-чи?!\nМинбар 362 04.07.2019 09:08:18\nХабарингиз бор, сўнгги уч йилда Президентимиз ташаббуси билан китобхонликка катта эътибор қаратилмоқда. Хусусан, “Ёш китобхон”, “Китобхон оила” каби танловлар ташкил этилди. Шу каби танловларда муносиб иштирок этган ва ғолиб бўлганларга автомашина совға қилинмоқда. Бу яхши, эзгу иш. Мақсад хайрли. Аммо...\nТанганинг икки томони бўлганидек, мазкур масаланинг бошқа оғриқли томони ҳам бор-ки, у ҳам бўлса, китоб ўқиганга моддий манфаат яхшигина-ю, китоб ёзган шўрлик ёзувчига эса...\nБош муҳаррирдан ёзувчилар меҳнатига ҳақ тўлаш масаласида бирор мақола тайёрлаш баҳонасида мазкур масала юзасидан ўзим яқиндан танийдиган ижодкорлар билан суҳбатлашдим. Шу суҳбатлар асносида ёзувчи-шоирлар яратиқларига эътибор у қадар яхши эмаслигига амин бўлдим.\nСўз исботи билан деганларидек, баъзи далилларга тўхталсак.\nЖорий йил бошида бухоролик ёзувчи Нортўхта Қилич домла “Шарқ” НМАКда чоп этилган “Икки олам аро” номли қисса ва ҳикоялари тўплами учун арзимас қалам ҳақи олган.\nНортўхта домланинг айтишига қараганда, шу ҳажмдаги китоб учун бундан 30-40 йиллар муқаддам 27 минг сўм қалам ҳақи олган экан. Ушбу пулга ўша даврда янги мойи артилмаган 3 та автомобиль бераркан.\nХўш, бугун-чи? Йиллаб меҳр берган китобга бир ўқитувчининг ойлигича ҳам гонарар тўланмаётгани адолатданмикан? Балки айнан муаллифликка тўланадиган қалам ҳақи камлиги боис ҳам ўша даврда ёзилган залворли, юки оғир асарларга ўхшаш ижод намуналари жуда камдир. Борлари ҳам ёзилган китобни қайси нашриётда арзонроқ чоп этишни, сарланаётган харажатга дастмоя тўпланишини кутиб ётгандир.\nЎша даврни бошдан кечирган ёзувчиларнинг эслашича, олдинлари китоблар нархи 5 тийиндан бошланиб, қатор-қатор атлас, энциклопедиялар сўмда сотилар эди. Китобхон қийналмай китоб оларди. Ёзувчи ҳам ҳар ишга андармон бўлмай, китоб ёзарди. Китоб ҳам шунга яраша бўларди. Бу энди фақат тарих.\nҲа, юқоридаги мулоҳазаларда жон бор. Бугун саноқли адибларимиз китоб ёзиб, оз бўлса-да қалам ҳақи олишга муваффақ бўляпти. Ёш авлод вакиллари ўз маблағи эвазига “тишининг ковагида” йиғиб орттира олсагина китоб нашр эттиряпти.\nФикримни асослайдиган бўлсам, Шукур Жабборнинг “Шум бола ёхуд Қоравойнинг янги саргузаштлари” номли қиссаси 2013 йилда Ўзбекистон ёзувчилар уюшмаси муҳокамасидан ўтган. Таниқли адиблар сўз боши ва фикрлар ёзган. Аммо, китобни чоп эттиришга ёзувчининг имконияти бўлмади. Оқибатда хусусий нашриёт кўмагида 2018 йилда чоп этилди. Қалам ҳақи ўзаро келишув асосида, китоб таннархига қўшиш эвазидан келиб чиқди.\nШукур Жаббор домланинг айтишича, шу кунга қадар чоп этилган китоблари турли грантлар эвазига бўлган. Уларга ҳеч қандай гонарар олмаган. Бу биринчи қалам ҳақи. Ҳозирда Шукур Жаббор домланинг чоп этилишини кутаётган яна 4 китоби бор. Камига Жалолиддин Мангуберди ҳаётига бағишлаб, тарихий роман ҳам бошлаб қўйган.\nЁзувчининг иши қалам тебратиб, ўзбек адабиётини маънавий хазина билан бойитишдан иборат, деб ўзини хурсанд этади. Аммо рўзғор аравасини тортаётганда, шунчалик машаққатли касб ҳам танлайдими киши, деб қўяди адиб.\nШукур Жаббор домла ҳам ўрта авлод вакили десак, ундан кейин кириб келган ва мен танийдиган, муҳими китоб нашр қилдирган Эргаш Боборажабов, Зохиджон Олов ва Шухрат Сатторов каби тенгқурларимизнинг барчаси китобларини ўз ҳисобидан чоп эттирган экан.\nКитобни реализация қилиш ҳам жуда қийин кечгани бизга маълум. Бозор иқтисодиётининг энг оғир тошлари китобга тушгандек, гўё.\nАслини олганда, бугун китобхонга автомашина миндираётган асарларнинг аксари XX аср ва унгача бўлган адиблар меҳнати маҳсулидир. Ана ўша китоблар ўз вақтида ёзган қаламкашга ҳам автомашинадан-да қимматроқ совғалар ҳадя эта олган. Шундай экан, бугун биз ёзувчи меҳнатини ҳам муносиб баҳолай олсаккина, келгуси авлод давримизда адабиёт гуллаб-яшнаганининг амалий ифодасидан баҳра олиши мумкин.\nМақолани тугатиш арафасида болалигимда онам айтиб берган, кўпчилигимиз эшитган ривоят ёдимга тушди. Фирдавсийга “Шоҳнома” ёзишни буюртма қилган подшо буюк асар тайёр бўлганда хизмат ҳақига кумуш танга беради. Адиб эса у ҳақни бева-бечораларга ҳадя қилиб юборади. Йиллар ўтиб, кутубхонадан ушбу шоҳ асарни топиб ўқиган малика унга юқори баҳо бериб, қиммати учун қирқ туяга юк бўлувчи олтину жавоҳирлар тортиқ қилади. Қиссадан ҳисса шуки, ҳар ким ўз меҳнатига яраша ҳақ олсагина маънавиятда маърифатда биз кутгандек юксалиш рўй беради. Бўлмаса, буюк адиб айтганидек, бор истеъдодимизни ўтин ёришга сарфлаб юраверамиз.\nҚизил китобга киритилган йўрға тувалоқлар ёввойи табиатга қайтарилди\nСариқамишлик ёшларга китоб совға қилинди\n960 16.04.2019 14:00:00\n1899 08.04.2019 15:26:05\n1350 31.03.2019 15:31:16


ЎзА - Ўзбекистонда зиёрат туризми: 2018 йилга назар\n27.12.2018 12:45 Чоп этиш версияси\nЎзбекистон зиёрат туризми учун қулай манзил ҳисобланади. Ислом оламида машҳур кўплаб уламолар юртимизда яшаб ижод қилган. Шу билан бирга, мамлакатимизда бошқа динларга эътиқод қилувчилар учун ҳам азиз бўлган тарихий қадамжолар кўп.\nБиламизки, зиёрат туризми учун диний қадамжоларнинг ўзи етарли эмас. Сайёҳларни жалб қилиш учун тарғибот ишлари яхши йўлга қўйилиши, қулай виза тартиби, аэропорт, меҳмонхоналарда ибодат амалларини бажариш учун шарт-шароит бўлиши керак.\n2018 йилда мамлакатимизда бу борада қатор ишлар амалга оширилди. Натижада юртимизга ташриф буюраётган хорижий сайёҳлар сони ошди.\nМаълумотларга кўра, жорий йилнинг 10 ойида мамлакатимизга келган хорижлик меҳмонлар 4,4 миллион нафарни ташкил этган. Бу ўтган йилнинг шу даври билан таққослаганда 2 баравар кўпдир. 2017 йилда юртимизга 2,2 миллион хорижлик сайёҳ келган.\nВиза режимида афзалликлар\nПрезидент Шавкат Мирзиёевнинг 2018 йил 3 февралдаги "Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида"ги фармонига мувофиқ, Индонезия, Малайзия, Сингапур, Туркия, Жанубий Корея, Япония ва Исроил давлатлари фуқаролари учун визасиз режим ва 39 мамлакатдан келадиган сайёҳларга соддалаштирилган виза тартиби жорий қилинди. Визасиз кирувчи хорижликлар сафига март ойидан тожикистонликлар, октябрдан францияликлар қўшилди.\nБугунги кунда Ўзбекистонда 50 мамлакат фуқароларига кириш визаларининг соддалаштирилган тартиби, 101 мамлакат учун транзит визалари жорий қилинган.\nҲалол туризмга эътибор кучайди\n“Ҳалол саёҳат” бўйича “Crescent Rating” ташкилоти томонидан 2017 йилда тузилган рейтингда Ўзбекистон 28-поғонани эгаллаган эди. Рейтингда мамлакатимиз “хавфсиз саёҳат” (100 дан 84 балл), “ибодатхонага кириш эркинлиги” (80), “овқатланиш имкониятлари ва кафолатлари” (70) йўналишларида юқори баҳоланган. Аммо “виза” (50), “аэропорт имкониятлари” (48,3), “оилавий таътил” (44,4), “яшаш шароитлари” (33,2), “мусулмонлар учун имкониятлар” (25), “сайёҳларнинг келиши” (21,2), “коммуникация имкониятлари” (19) йўналишларида эса ўрта ва қуйи даражаларни эгаллаган.\n2018 йилда рейтингда қуйи даражада баҳоланган, кам ривожланган йўналишларни яхшилашга эътибор қаратилди. Туризмни ривожлантириш давлат қўмитаси “Crescent Rating” ташкилоти билан ҳамкорликда мамлакатимизда зиёрат туризмини ривожлантириш бўйича таклиф ва тавсиялар ишлаб чиқди.\nУшбу тавсиялар асосида халқаро аэропортларда ибодат амалларини бажариш учун зарур шароит яратилди. Малайзиянинг MS 2610:2015 “Muslim friendly hospitality services. Requirements” стандарти бўйича мамлакатимизда “O‘z DSt:2018 Туризм хизматлари. Мусулмон меҳмондўстлиги. Талаблар” стандарти лойиҳаси ишлаб чиқилди.\nЗиёрат туризми соҳасидаги энг муҳим воқеалардан бири юртимизда илк бор “Ҳалол” стандарти жорий этилди.\nБугунги кунда Туризмни ривожлантириш давлат қўмитаси томонидан Тошкент шаҳрида зиёрат туризмини ривожлантириш, рўйхатга олинган 15 диний муассасага ташрифлар хариталари ишлаб чиқилмоқда. Индонезия ва Малайзия сайёҳлик агентликлари ва меҳмонларига мўлжалланган ҳалол овқатланиш жойлари, миллий ошхоналар, ресторанлар, оилавий ташриф жойлари харитаси тайёрланмоқда.\nТуризм инфратузилмалари: янги лойиҳалар\nЎзбекистонда зиёрат туризмининг муҳим объектларидан бири Самарқанд вилояти Пайариқ туманидаги Имом Бухорий ёдгорлик мажмуидир. Президентимизнинг 2017 йил 27 мартдаги “Ўзбекистон Республикаси Вазирлар Маҳкамаси ҳузурида Имом Бухорий халқаро илмий-тадқиқот марказини ташкил этиш чора-тадбирлари тўғрисида”ги қарорига мувофиқ мажмуа ёнида марказ қад ростламоқда.\nКелгусида ушбу марказ атрофида 1 та тўрт қаватли катта, 6 та уч қаватли ўртача ва 20 та икки қаватли кичик меҳмонхона, супермаркет, йирик савдо маркази, амфитеатр, деҳқон бозори, 2 та таҳоратхона, сувенирлар дўконлари, чойхона, ресторан, автомобиллар турар жойлари, мини-банк ва бошқа инфратузилма иншоотлари бунёд этилади.\nМазкур лойиҳаларни амалга оширишда хорижлик инвесторлар иштирок этмоқда.\nВазирлар Маҳкамасининг 2018 йил 24 ноябрдаги “Ўзбекистон Республикасида меҳмонхона бизнесини жадал ривожлантиришга доир қўшимча чора-тадбирлар тўғрисида”ги қарори билан Туризмни ривожлантириш давлат қўмитаси ва Қурилиш вазирлигининг лойиҳалашнинг хорижий тажрибалари, жумладан, Туркия ва Корея республикалари тажрибасини ҳисобга олиб, намунавий лойиҳалар бўйича ишлаб чиқилган сиғими 8-50 номерли кичик меҳмонхона ва хостеллар қурилишини амалга ошириш тўғрисидаги таклифлари маъқулланди. Мазкур ҳужжат асосида жорий ва келаси йилда мамлакатимизда 350 дан зиёд кичик меҳмонхона ва хостеллар қурилади.\nЮртимизда зиёрат туризмини ривожлантириш бўйича сезиларли ишлар бошланди. Соҳада биринчи навбатдаги муаммолар қисман ечилди. Аммо, ҳали олдинда кўплаб масалалар, жумладан, меҳмонхоналар инфратузилмасини яхшилаш, хорижда Ўзбекистоннинг зиёрат туризми бўйича имижини яратиш каби вазифалар турибди.\nЎйлаймизки, 2019 йилда бу борада ҳам ижобий ўзгаришлар қилинади.


Тожикистон ИИВ матбуот котиби Умаржон Эмомалининг 14 август куни Радио Озодига айтишича, айни дамда Каримовнинг Тожикистонга экстрадиция қилиш масаласи муҳокама қилинмоқда. Собиқ қўмондон тожик томонининг сўровига биноан Интерпол томонидан ушланди.\n13 йил муқаддам Тожикистондан қочиб кетган Хўжа Каримов 2000 йилдан бери халқаро қидирувда эди, унинг иши Интерполга топширилган. Унга кўра, Каримов 1992 йилдан 1997 йилга қадар бўлган даврда бир қатор оғир жиноятлар содир этганликда айбланади.\nКаримовга нисбатан 2005 йил 20 сентябрь куни очилган жиноий ишда таъкидланишича, собиқ дала қўмондони қотиллик, ўғирлик, гаровга олиш ҳамдамиллий ва халқаро характердаги бошқа жиноятларнисодирэтганликдаайбланмоқда.\nТожикистондан қочиб кетгунга қадар ХўжаКаримов Мудофаа вазирлигининг махсус бригадаси қўмондонининг биринчи ўринбосари ва Тожикистон Футбол Федерациясининг раиси бўлиб ишлаган.


Фаластин суриялик қочқинларни қабул қилишга тайёрлигини маълум қилди\n09:37 / 29.09.2015\nФаластин суриялик қочқинларни қабул қилишга тайёр, бироқ уларни бошқа давлатларнинг ёрдамисиз барча зарурий нарсалар билан таъминлай олмайди. Бу ҳақда Фаластин Давлати ташқи ишлар вазири Риёд ал-Маликий 28 сентябрда “Russian Today” телеканалига берган интервьюсида айтиб ўтди.\n“Биз Сурия ва Ливандан қочқинларни қабул қилиш истагимиз ҳақида айтганмиз. Энди Суриядаги ва айниқса “ИШИД” жангарилари томонидан босиб олинган Ярмукдаги фаластинлик қочқинлар лагеридаги вазият кескинлашганда, бу ҳақиқатда бизнинг мажбуриятимиз, бурчимиз бўлмоқда. Ўрта Ер денгизига чиқиб, Европага бориш ёки йўлда ҳалок бўлишдан кўра, қочқинлар Фаластинда қабул қилингани анча яхшироқдир”, деб айтди Ал-Маликий.\nАл-Маликийнинг айтишича, бироқ Фаластинда қочқинларни барча зарурий нарсалар билан таъминлаш учун етарлича маблағ мавжуд эмас. Бу масалада мамлакат бошқа давлатларнинг кўмагига умид билдирмоқда. “Биз уларни қабул қилиш учун воситаларга эга эмасмиз. Бироқ халқаро ҳамжамият бизга ёрдам беришига умил билдирамиз. Европа Иттифоқи қочқинларни ўз давлатларида жойлаштириш учун сарфлаётган пуллар қочқинларни Фаластинда жойлаштириш учун сарфланиши мумкин эди”, деб таъкидлаб ўтди Ал-Маликий.


Қашқадарё вилоятининг 2022 йил январь-март ойидаги ички савдо айланмаси - Review.uz\nИқтисодий тадқиқотлар ва ислоҳотлар марказининг Қашқадарё филиали томонидан вилоятининг ички савдо айланмаси кўрсаткичлари таҳлил қилинди.\nҚашқадарё вилоятининг чакана савдо айланмаси ҳажми 3719,7 млрд. сўм (ўтган йилнинг мос даврига нисбатан 104,7%), республикадаги улуши 6,3%ни ташкил қилган ҳолда, ҳудудлар орасида 6-ўринни эгаллаган.\nВилоятдаги чакана савдо товар айланмаси ҳажмини туман (шаҳар)лар миқёсида таҳлил қилсак, Қарши шаҳри-925,2 млрд.сўм, Чироқчи- 424,5 млрд.сўм, Косон-379,9 млрд.сўм, Шаҳрисабз шаҳри-273,2 млрд.сўм, Китоб-270,8 млрд.сўм, Қамаши-198,3 млрд.сўм, Яккабоғ-195,3 млрд.сўм, Қарши-143,4 млрд.сўм, Ғузор-147,2 млрд.сўм, Деҳқонобод-138 млрд.сўм, Шаҳрисабз-137,7 млрд.сўм, Нишон-131,4 млрд.сўм, Миришкор-126,4 млрд.сўм, Касби-124,9 млрд.сўм, , Муборак-103,5 млрд.сўмни ташкил қилган.\nВилоятда жон бошига тўғри келувчи чакана савдонинг ўртача ҳажми 1089,0 минг сўм (ҳудудлар орасида 12-ўрин)ни ташкил этиб, 2021 йилнинг мос даврига нисбатан 102,4 фоизга ошган. Қарши (3253 минг сўм) ва Шаҳрисабз (1910,3 минг сўм), шаҳарлари, Косон (1273,9 минг сўм), Муборак (1143,9 минг сўм), туманларида аҳоли жон бошига ҳисобланган чакана савдо товар айланмаси ҳажми вилоятдаги жон бошига ўртача чакана савдо ҳажмидан юқори кўрсаткични ташкил қилган. Миришкор (1017 минг сўм), Қамаши (705,2 минг сўм), Нишон (823,3 минг сўм), Чироқчи (980,2 минг сўм), Деҳқонобод (898,7 минг сўм), Китоб (996,6 минг сўм), Касби (611,5 минг сўм), Яккабоғ (719,1 минг сўм), Ғузор (691,7 минг сўм), Қарши (552,1 минг сўм), Шаҳрисабз (604,7 минг сўм) туманларида чакана савдо товар айланмаси ҳажми вилоят ўртачасидан паст кўрсаткични ташкил қилган.\nШунингдек, туман (шаҳар)лар кесимида ўтган йилнинг мос даврига нисбатан чакана садонинг ўсиш кўрсаткичи Китоб (123%) тумани ва Шаҳрисабз шаҳри (121,6%)да бошқа туманларга нисбатан сезиларли ўсиш кузатилган. Нишон (93,3%), Қамаши (92,2%), Касби (88,9%), Муборак (88,6%), Деҳқонобод (86,3%) туманларида эса сезиларли пасайиш кузатилган.\nВилоятда улгуржи савдо товар айланмасининг умумий қиймати 677,4 млрд.сўм(ўтган йилнинг мос даврига нисбатан 96,1%)ни ташкил қилган.\nҚашқадарё филиали етакчи илмий ходими.


16-тур, 14 декабрь, соат 18:30\n20.Робин ван Перси\n13.Андерс Линдегор (Д)\nУэйн Руни (12)\nХуан Мата (40)\nРобин ван Перси (71)\n' "Қизил иблислар" чемпионлик курашига қўшилишди. МЮ" мухлисларини ғалаба билан табриклаймиз!\n90+4' Ўйин якунланди. "Манчестер Юнайтед" - "Ливерпуль" - 3:0. Ҳисоб ўйинга мос эмасдек. Де Хеа ўйин қаҳрамони!\n90+3' Бурчакдан етказилган тўпни Де Хеа эгаллаб олди\n90+3' "Ливерпуль" бурчак тўпини ўйинга киритади\n89' Фалькао жарима зарбасини йўллади, тўп жонли деворга тегиб қайтди, яна зарба берди, ҳимоячига тегди бу сафар\n89' "МЮ"да учинчи ўзгариш: Фил Жонс майдонни тарк этди. МакНэйр туширилди\n88' Жарима майдончасига яқин жойда Коло Туре Эррерани йиқитди\n87' Вууууҳ! Ван Перси жарима майдончаси чизиғи олдида бир ҳимоячини алдади ва кучли зарба берди. Тўп Жонснинг қўлидан майдонни тарк этди!\n85' Де Хеааааа! Фантастика! Балотелли дарвозабон билан бирга бир вазиятга чиқди, зарба йўллади! Дарвозабон тўпни оёқлари билан қайтарди!!!\n84' Вууууҳ, Балотелли 24 метрлардан кучли зарба йўллади. Тўп дарвоза устунидан ярим метр масофадан ўтиб кетди\n84' Меҳмонларнинг ҳужумидан сўнг Фалькао бош билан зарба берди. Жонс тўпни эгаллади\n83' Вуууууҳ, яна де Хеа!!! Ўнг қанотдан тўп етказилганидан кейин ҳимоячининг оёғидан Балотеллига келди, Марио яқин масофадан зарба йўллади. Давид эгаллаб олди!\n81' Ван Перси жарима майдончаси ташқарисидан зарба йўллади, посбон тўпни эгаллади\n78' "МЮ"да ўзгариш: Руни ўрнига Фалькао туширилди\n73' Марио Балотелли огоҳлантириш олди\n71' ГООООООООЛ! Робин ван Перси, 3:0!!! Меҳмонларнинг ҳужумга берилиб кетганидан фойдаланган манкунианликлар қарши ҳужумга ўтишди. Руни чап қанотдан олдинга ўтиб, қарама-қарши қанотдаги Ван Перси томон узатди. Ҳимоячи тўпни қайтарди, жарима майдончаси ташқарисида тўпни эгаллаган Мата дарҳол тўпни Ван Персига узатди. Робин дарвозанинг бўш қолган қисмини осонлик билан ишғол қилди!\n71' "МЮ"да ўзгариш: Уилсон ўрнига Андер Эррера тушди\n68' Бурчак тўпидан кейин "Ливерпуль" футболчиси жарима майдончаси ташқарисидан бош билан зарба берди. Дарвозабон майдончасининг чап томонида турган Балотелли акробатик услубда зарба йўлламоқчи бўлди, тўп унинг оёғига тегмай қолди\n67' ВУуууууҳ, бугун "МЮ" дарвозасига тўп кирмаяпти, киришни истамаяпти! Стерлинг жарима майдончаси ичида тўп учун курашда ҳимоячилардан устун келди ва тўпни Балотеллига етказди. Марио 10-11 метрлардан зарба йўллади. Тўп Де Хеанинг қўлига тегиб, дарвоза тўсинига тегиб қайтди!\n66' Янг чап қанотдан тўпни дарвозабон майдончасига узатди ва бу тўп посбонга насиб қилди\n65' Балотелли жарима майдончасига кириб борган Стерлингга пас берди, аммо Раҳим яна тўпни йўқотди\n64' Вууууҳ! Валенсия ўнг қанотдан тўпни ерлатиб кучли зарба билан жарима майдончасига етказди. Ван Перси тўпга оёқ қўйди, аммо у дарвоза устуни ёнгинасидан ўтиб кетди...\n59' Стерлинг йўллаган зарба ноаниқ бўлди\n57' Балотелли жарима зарбасини амалга оширди. Тўп жонли деворга тегиб қайтди\n52' Ван Перси 15 метр масофадан зарба йўллади. Брэд Жонс тўпни эгаллаб олди\n51' Эҳҳҳҳҳҳ, Стерлииииииинг! Бугун Раҳим учинчи марта Де Хеа билан яккама-якка вазиятда мағлуб бўлмоқда! Ҳимоянинг қўпол хатосидан кейин Стерлинг дарвозабон қаршисида ёлғиз қолди, Де Хеани алдаб ўтиб, зара берди. Аммо Давид оёғини чўзиб, зарбани қайтарди\n49' Мезбонлар жарима зарбасини амалга оширишди. Меҳмонлар қайтаришди\n47' Стерлинг чап қанотдан тўпни жарима майдончасига етказиб берди. Хендерсоннинг бош билан зарба беришга ҳеч ким халал бера олмади, аммо тўп дарвоза устидан ўтиб кетди\n46' Брендан Роджерс майдонга Балотеллини ташлади. Адам Лаллана танаффусдан кейин майдонга қайтмади\n46' Иккинчи тайм бошланди.\n45+2' Биринчи бўлим якунланди. "МЮ" - "Ливерпуль" - 2:0. Танаффус\n45' "Ливерпуль" бурчак тўпи ишлади\n42' Ўнг қанотдан етказилган тўпга 11 метрли нуқта атрофида турган Стерлинг бош билан зарба берди. Де Хеа тўпни ушлаб олди\n40' ГООООООООЛ! Хуан Мата, 2:0!!! Эшли Янг чап қанотдан тўпни ўнг оёдқ жарима майдончасига айлантирди. Тўпга ван Перси сакради, аммо унинг бошига тўп теккан-тегмаганини аниқлаб бўлмади. Олис устун ёнида очиқ турган Мата бош билан дарвозани ишғол қилди. Агар Робиннинг бошига тўп теккан бўлса, Мата офсайдда эди\n36' Жонни Эванс огоҳлантириш олди\n35' Бурчакдан тўп ўйинга киритилганидан кейин жарима майдончаси ташқарисидаги Алленга етказилди. Жо зарбаси йўлига ҳимоячи ғов бўлди\n34' Олис масофадан етказилган узатмадан кейин Альберто Морено жарима майдончасига кириб борди, бироқ ортдан етиб келган ҳимоячи тўпни майдон ташқарисига чиқариб юборди!\n30' Хуан Мата томонидан етказилган тўпни ливерпулликлар қайтаришди\n29' Жо Аллен сариқ карточка олди. У Валенсияни қоидага хилоф равишда тўхтатди\n28' Меҳмонлар чап қанотдан жарима майдончасига кириб боришди, аммо тўпни ҳимоячилар эгаллаб, уни посбонга узатишди ва Де Хеа тўпни майдон марказига тепиб юборди\n26' "Ливерпуль"да ўзгариш бўлди: Глен Жонсон ўрнига Коло Туре туширилди\n23' Вууууууҳ! Яна Стерлинг! Раҳим жарима майдончаси ичида — чап томонда бир ҳимоячидан ўтиб кетди ва ўткир бурчак остида зарба берди! Тўп Де Хеадан майдонни тарк этди\n22' "Ливерпуль" вазиятни ўнглаш учун ҳужум ташкил қилишга ҳаракат қилмоқда, аммо ҳозирча бундан фойда бўлаётгани йўқ\n17' Энди "Ливерпуль" қарши ҳужумга ўтди. Хендерсон Стерлингни бирга бир вазиятга чиқараётганидан узатма марказий ҳимоячидан ўтмади\n12' ГООООООООООЛ! Уэйн Руни, 1:0!!! "Ливерпуль"нинг ҳужумидан кейин орадан 30 сония ўтиб "МЮ" гол урди. Валенсия ўнг қанотда икки ҳимоячидан ўтиб кетди ва тўпни жарима майдончаси чизиғи устида очилган Рунига узатди. Жамоа аниқ зарба билан ҳисобни очди!\n12' Вууууууҳҳҳҳ! Лаллана чиройли пас билан Стерлингни дарвозабон билан бирга-бир вазиятга чиқариб юборди. Раҳим яқин масофадан дарвозабонни доғда қолдира олмади. Де Хеа оёғи билан зарбани қайтарди!\n11' Коутиньо чап қанотдан олдинга ўтаётган Стерлингга пас берди. Раҳим тўпга ета олмади\n9' Валенсия ўнг қанотдан тўпни дарвозабон майдончасига етказди. Тўпни меҳмонлар қайтаришди\n7' "Ливерпуль" прессинг уюштириб, рақибига ҳужум ташкил қилишга имкон бермаяпти ҳозирча\n5' Феллайни чап қанотда қоида бузди. Жеррард тўпни жарима майдончасига етказди. Ҳимоячилар тўпни қайтаришди\n4' "МЮ" ўз жарима майдончаси олдида тўпни йўқотди ва тезда яна хавфнинг олдини олди\n2' Ливерпулликлар бурчак тўпини ўйинга киритишди. Тўп 3 марта жарима майдончасига етказилди. Мезбонлар хавфни бартараф этишди\n2' "МЮ" қизил, "Ливерпуль" сариқ рангли формада майдонга тушган\n' Жамоалар майдонда саф тортиб бўлишган. Учрашув бошланиш арафасида.\n' Бугун Англия классикоси. Премьер-лигада энг кўп чемпионликни қўлга киритган икки жамоа — "Манчестер Юнайтед" ва "Ливерпуль" жамоалари орзулар театри — "Олд Траффорд"да тўқнаш келишмоқда


Ўроқда йўқ, машоқда йўқ, хирмонда ҳозир — Ishonch Gazetasi\nМамлакатимиздаги хайрли ташаббус – «Обод қишлоқ» ҳамда «Обод маҳалла» дастурлари ижроси юзасидан ҳудудларда амалга оширилаётган қурилиш-таъмирлаш ва ободонлаштириш ишлари бугун нафақат юртимиз ҳуснига тароват, балки юртдошларимиз кўнгилларига ҳам ёруғлик бахш этаётир. Дастур доирасида Фарғона вилоятининг 15 та туман ва 4 та шаҳрида тизимли ишлар йўлга қўйилган.\nХусусан, Фурқат туманидаги «Мустақиллик» маҳалла фуқаролар йиғини ҳам «Обод қишлоқ» дастурига киритилган.\nМаҳаллада 7 та кўча, 537 та хонадонда 2 минг 580 нафар фуқаро истиқомат қилади. Дастур доирасида амалга ошириладиган бунёдкорлик ишлари учун барча манбалар ҳисобидан 3 млрд. 734 млн. сўм сарфланиши кўзда тутилган.\nДастурга мувофиқ 230 та таъмирга муҳтож якка тартибдаги уй-жойлар таъмирланади, 16 та кам таъминланган ва эҳтиёжманд оилалар хонадонларининг 1600 кв.м том қисми, 45 та уйнинг эса фасад қисми, 120 та хонадоннинг дарвозасини таъмирлаш ва 117 та хонадонда бошқа турдаги таъмирлаш ишларини бажариш белгилаб олинган.\nШунингдек, кўча йўлларининг таъмирланишига ҳам алоҳида эътибор қаратилган. Ҳозиргача эса 1400 метр узунликдаги ички йўллар асфальтланди, 2 км. узунликдаги кўчаларга шағал ётқизилди. 2 км. ичимлик суви тармоғи тортилди. 1 та сув иншооти ўрнатилди. 2-умумтаълим мактаби ва 3-МТМ тубдан таъмирланди.\nАҳолига янада қулайлик яратиш мақсадида хизмат кўрсатиш ва сервис шохобчаси, савдо мажмуаси ҳам бунёд этилмоқда.\nАммо, мақташга арзигулик ишлар билан бирга, ҳали бажарилиши лозим бўлган юмушлар ҳам йўқ эмас. Айни пайтда маҳалла фуқаролар йиғини ўтган асрда қурилган кўримсиз бинода иш олиб бормоқда. Дастурга асосан эса маҳалла фуқаролар йиғинининг янги биносини қуриш учун Янги ҳаёт кўчасидан ер ажратилган. Бино Мустақиллик байрамига тўёна сифатида битказиб, фойдаланишга топширилиши керак эди. Бироқ, дастур ижросига кечроқ киришилганлиги сабаб маҳалла биносининг қурилиши чўзилгандан чўзилиб, эндигина том қисмини ёпишга киришилди.\nҲа, яна бир муаммо. Маҳаллада амалга оширилган ишлар билан танишиб, одамлар билан суҳбатлашганимизда Янги ҳаёт кўчасида истиқомат қилаётган аҳоли дастур доирасида кўчада ҳеч қандай ишлар амалга оширилмаганлигини айтишди. Ваҳоланки, бу кўча ҳам дастурга киритилган бўлиб, шағал ётқизилиши керак эди.\n— Тўғриси, ҳудудимиз «Обод қишлоқ» дастурига киритилганида роса хурсанд бўлгандик, — дейди Янги ҳаёт кўчасида яшовчи Мадина Азимова. — Энди кўчаларимиз равон, ёруғ, чиройли бўлади, деб умид қилгандик. Кузнинг биринчи ойи тугади ҳамки, афсуски, дастур доирасида бирор иш бажарилмади. Кўча учун шағални ҳам ўзимиз маҳалла аҳли билан 315 минг сўмдан пул тўплаб тўкдирдик. Аслида, у дастур доирасида ажратилган маблағ ҳисобига бажарилиши лозим эди. Лекин негадир масъуллар, гўё бу ишларни биз бажардик деб ҳисоблашмоқда.\nЯнги ҳаёт кўчасида яшовчиларнинг айтишича, маҳалла раиси ва туман мутасаддилари келиб, «сизлар кўчаларингизга шағал ётқизаверинглар, биз асфальтлаб берамиз», деб қоп-қоп ваъдалар бериб кетишган экан. Орадан шунча вақт ўтган бўлса ҳамки, кўча на асфальтланди, на бир раҳбар келиб бу иш бўйича шуғулланди.\nМаҳалла аҳлининг куйинганича бор. Кўча «Обод қишлоқ» дастурига киритилса-ю, амалда ҳеч қандай иш бажарилмаса, бу нима деган гап? Ваҳоланки, туман ҳокимлигининг «Обод қишлоқ» дастури доирасида амалга оширилган ишлар ҳақидаги маълумотларидаги ҳисоботларда режадаги 1,4 км. ички йўл асфальт, 2 км. йўлга шағал ётқизилган деб кўрсатилган. Аслида, Янги ҳаёт кўчасига тўкилган шағал маҳаллий бюджет ҳисобидан эмас, балки шу кўчада яшовчиларнинг ҳамёнлари ҳисобидан бажарилган экан. Ҳокимиятнинг «учар» масъуллари эса кўчага ётқизилган 300 метр шағални ўзлари бажаргандай осонгина ҳисоботларига киритиб қўйганлиги қизиқ…\n«Мустақиллик» МФЙда «Обод қишлоқ» дастури бажарилмаяпти, деган фикрдан йироқмиз. Бироқ, амалга оширилиши лозим бўлган ишлар ўз муддатида якунига етказилмаётгани айни ҳақиқат. Аҳоли ўз маблағлари ҳисобидан қилинган ишларни ҳам биз бажардик деб ҳисоботларда кўрсатиш халқ тили билан айтганда, «ўроқда йўқ, машоқда йўқ, хирмонда ҳозир» нақлига мос келади.\nХалқимизни рози қилиш энг эзгу муддаомиз экан, демак, ҳар биримиз зиммамизга олган масъулиятни ҳис этишимиз, бурчимизни оқлашимиз керак эмасми? Амалга оширилаётган эзгу ишлардан мақсад битта: халқнинг оғирини енгил қилиш. Умид қиламизки, юқорида тилга олинган муаммолар бўйича туман мутасаддилари жойларга чиқиб юзага келган бу каби камчиликларни яна бир бор ўрганиб чиқишади.


Самарқанд ХТБ инсон ўлимига сабаб бўлган мактаб қозонхонаси портлашига муносабат билдирди\n10:44 / 05.01.2021\n3 январ куни ярим тунда Самарқанд шаҳридаги 4-мактаб қозонхонасида портлаш юз беради. Оқибатда мактабда қозонхона назоратчиси вазифасида ишлаган 50 ёшли Б.Ҳ олган тан жароҳати туфайли касалхонада вафот этади.\nСамарқанд шаҳар Халқ таълими бўлими мазкур воқеа ҳақида расмий муносабат билдирди. Унда ҳодиса юзасидан янги тафсилотлар маълум қилинган.\nМуносабатда ёзилишича, жорий йил 2 январ куни тунда 4-мактаб жойлашган Самарқанд шаҳар «Илмобод» МФЙ ҳудудида электр энергиясида узилиш кузатилган. Натижада 4-мактабнинг табиий газ билан ишловчи иситиш қозонлари автоматлаштирилган тарзда ўчган. Маҳалла ва мактабда электр энергиясининг вақтинчалик узилиши газ тармоғида босимнинг ортишига олиб келган. (Аксарият жойларда чироқ ўчганда аҳоли томонидан ишлатилаётган газ тортиш ускуналари ҳам ўчади ва газ босими кучаяди. Катта эҳтимол билан бу ерда ҳам шундай бўлган). Натижада иситиш қозонининг автоматик ўчиш-ёқиш ускунаси ишдан чиққан ва ундан сизиб чиққан табиий газ қозонхона ичида тўпланган.\nШундан сўнг қозонхона назоратчиси Б.Ҳ. иситиш қозонини ёқмоқчи бўлганида қисқа ўт чақнаши ортидан портлаш содир бўлган. Оқибатда Б.Ҳ. оғир тан жароҳати олиб, Республика шошилинч тез тиббий ёрдам илмий маркази Самарқанд вилояти бўлимига ётқизилган.\nҚайд этилишича, Б.Ҳ. 2020 йил 2 ноябрдан бошлаб 4-мактабга мавсумий қозонхона ишчиси вазифасига тайинланган. 2 январ куни Б.Ҳ. навбатни қабул қилиб олишда қозонхонадаги иситиш қозонлари соз ҳолатда эканлигини тасдиқлаб дафтарга имзо қўйган.\nТаъкидланишича, Самарқанд вилояти ХТБ раҳбарияти томонидан марҳум Б.Ҳ.нинг оила аъзолари ҳолидан хабар олинган ва моддий ёрдам кўрсатилган.\nАввалроқ Самарқанд вилояти ИИБ ҳодиса юзасидан тегишли давлат идоралари томонидан ўрганиш, суриштирув ишлари олиб борилаётганини маълум қилган эди.


Замондошларимга маддоҳликдан воз кечганим ҳақида – 3 « Ўзбекистон Халқ Ҳаракати\n21 May 2018 - 13:19\n3. Замондошларимга маддоҳликдан воз кечганим ҳақида\nБу бир йил давомида отам раҳматлик учун жуда қувонарли воқеа юз берди. Тўсатдан мени Хўжалик судига судьяликка таклиф қилиб қолишди. Бу ишга раҳматлик устозим Халил Тоштемиров отам билан биргаликда ҳаракат қилишди. Отам учун «жуда қувонарли» дея урғу бераётганимнинг боиси, мен учун бу тадбир, айниқса молиявий ишларимда кризис келтириб чиқарди.\nГап шундаки «Шўртангаз» газ конлари бошқармасида ҳуқуқшунос бўлиш билан бирга «Шўртан» футбол клубининг ҳам техник директори эдим. Икки жойдан каттагина маош олардим. Бундан ташқари «Шўртангаз»да 3000 дан ортиқ киши ишларди. Бу кунига 8 кишининг туғилган куни, тўйи, байрами дегани бўлиб кунларим маишатда ўтарди. Устига устак Москвада, ўша пайтдаги СССР Арбитраж судида иккита, корхона учун зарур низода ғалаба қилиб келиб обрўйим зўр эди. Футбол клуби Уставини ўзим ёзиб Адлия бошқармасига олиб борганимда улар ҳеч қачон бунақа Уставни рўйхатга олмаганликлари айтишган. Улар Тошкент билан маслаҳатлашгач клуб рўйхатга олинган. Хотирам панд бермаса ўша пайтда Ўзбекистонда фақатгина Тошкентнинг «Трактор» жамоасининг Устави алоҳида юридик шахс сифатида рўйхатга олинган эди.\nФутбол клуби менинг талқинимда ўзини ўзи молиявий жиҳатдан таъминлайдиган тадбиркорлик субъекти. Уставга кўра футбол клуби Президентлигига раҳматли Наим Ҳаққуловни тайинлаб, вилоят Адлия бошқармасидан рўйхатдан ўтказдим. Наим ака ўша пайтдаги Нефть, газ, геология соҳасини бошқарувчи Қаюм Ҳаққуловнинг кенжа укаси бўлиб, қатиқни ҳам пуфлаб ичар, акасининг Республика миқёсидаги обрўсига соя солишдан ҳайиқарди. Уларнинг отаси раҳматлик Жалил Ҳаққулов ўзининг ғирт коммунистлиги, мансабдорнинг моддий неъматларга берилишини том маънода инкор қилиб ўтган раҳбарнинг яққол тимсоли сифатида қашқадарёликлар ёдида қолган.\nШунинг учун футбол клуби Президентлигини Наим ака оғриқли равишда қабул қилди. Клубга корхона пул ажратар ойлик маошни Президент, Ижрочи директор, ҳисобчи ва бир, икки йўриқчи, футболчилар, мураббий оларди. «Шўртангаз» газ конлари бошқармасида бошлиқ ўринбосари бўлиб ишлаётган Наим ака эса олган ойлик маошини клуб ғазнасига қайтарар эди.\nУстав ўша пайтдаги ёйила бошлаган тадбиркорликни энг зўр соҳаларини қамраб олган (сабабини пастда айтаман)ди. Шу сабабдан Футбол клубида тадбиркорликни авж олдириб унда лимонарий, сомсахона, мантихона ташкил қилдирдим ҳамда уни кенгайтириш режаларим кўп эди.. Бу савдо нуқталаридан ҳам фойдаланиб турардим. Тадбиркорларга Устав ёзиб бериш ҳам яна бир қўшимча даромад манбаим эди. Республикада кооперативлар, хусусий фирмалар, кичик корхоналар очилгани ҳамон уларни ташкил этиш ҳуқуқий механизмини ўрганиб олгандим. Тумандаги тадбиркорларга, кичик корхона, фирма очишлари учун Устав ёзиб берардим. Чунки, ўша пайтларда ҳали компьютерлар туман ҳокимияти, корхона, ташкилотларида йўқ ҳисоби эди. Барча ишлар СССР пайтида ишлаб чиқарилган ёзув машинкаларда бажариларди. Туман комиссиясида Уставдан ўн нусха сўраларди. Бу дегани беш нусха қоғоз билан икки марта ёзув машинкасида бир хил матнни териш керак эди. Табиийки матн бир хил терилишига кафолат йўқ эди. Туман комиссияси раиси ва аъзолари эса ҳар бир Уставни ҳижжалаб ўқишлари шарт эди. Мабодо биронта хато кетиб қолгундек бўлса борми? Шунинг учун улар менга компьютерда Устав ёзишим учун тадбиркорларни жўнатар, мен эса компьютерчи шеригим билан бирга ишдан кейин Устав ёзардим. Хуллас, еганим олдимда, емаганим кетимда деганларидек маишатим зўр эди.\nАммо, отам раҳматлик мени феълимни айнита бошлади:\n-Ўғлим бутун умр оддий юрист бўлиб юраверасанми?\n– Юравераман, ахир халқ хўжалигида ҳам кимдир ишлаши керак-ку.\n– Ўғлим, ҳозир еб тўймайдиган, ишлаб чарчамайдиган пайтинг, ҳаётнинг қийинчиликларини кўриш керак.\nЮристлик ҳеч қаёққа қочиб кетгани йўқ. Ёшинг қирқдан ўтганидан кейин юристлик қилаверасан. Ҳозир Хўжалик судига ишга ўтсанг маъқул бўларди.\nЎқишни битирганимдан буён отам раҳматлик мени бирон-бир ҳуқуқни муҳофаза қилиш органида ишлашимни истарди. Прокуратура, Ички ишлардаги отамнинг саъйи-ҳаракатлари бесамар кетди. Энди Хўжалик судидан ҳам қайтсам отам хафа бўларди. Ҳужжатларни топширдим.\nҲуқуқни муҳофаза қилиш органларида ишлаш бўйича ўша давр шароитидан келиб чиқсак менда ҳеч қандай шанс йўқ эди десаям бўларди. Чунки, бобом Ғузор тўралигида Амин лавозимида ишлаган ва унинг исми Шукур Амин бўлган. Совет даврида қулоқ сифатида мол-мулки мусодара қилиниб ўзи қамалган. Қамоқдан чиққанда отам олти ёш бўлган. Отам ўн уч ёшидан онасидан ҳам айрилиб, ғирт етим ўсган. Устига устак отам савдо ходими бўлиб совет замони раҳбарияти ўз яқинига йўлатмайдиган касб эгаси эди. Аслида бутун умр юрист-консультант бўлиб қолишим ҳам мумкин эди. Аслида юрист-консультантлик лавозими ҳам машаққатлар билан забт этилганди.\nМен 1986 йил ТошДУнинг юридик факультетини битириб Университет йўлланмаси билан Вилоят Матлуботсавдо Уюшмасига ишга юборилдим. Бу пайтда кўпинча унинг номи русчасига Облпотребсоюз деб юритилар ва бу вилоятдаги барча қишлоқ туманлари савдо ходимларини бирлаштириб турадиган идора бўлиб, бу ерда ишлаш катта обрў эди. Фақат ҳуқуқшунос сифатида эмас. Ўша пайтларда (балким ҳозир ҳам) ҳуқуқшуносларга нисбатан ёвқараш мавжуд эди. Бу ғоянинг муаллифи Никита Хрушчев бўлиб у ҳуқуқшуносларга нисбатан «биз яқинда коммунизм қурамиз, шунда юристларнинг умуман кераги бўлмайди»-деганди. Хрушчев кетсада унинг башорати ҳамон ҳаракатда эди.\nЙўлланмани олиб вилоят Матлубот уюшмасига борганимда, айни шу пайтда иккита туманда юрист-консультант лавозими бўш экан. Ғузор ва Нишон туманлари. Табиийки мен ўз юртим Ғузорни танладим. Отам «Нишон туманига олганингда бўларди»-деди.\nЙўлланмани олиб Ғузор туман матлубот жамияти Раисининг ёнига кирсам раис менга қараб «бизда иш йўқ ука»-деди. Мен ҳеч нарса демасдан уйга келдим. Юмшоққина рози бўлиб раиснинг ёнидан чиққаним йўқ. Гердайиб «ҳали кўрамиз, Университет йўлланмаси бўйича ишга олмаслик оқибатини»-дегандай чиқиб кетдим. Бўлган воқеани отамга айтдим, отам кечқурун менга «бош ҳисобчи – Кенжа акангни ёнига бор»,- дедилар.\nРаҳматлик Кенжа ака Раиснинг ёнига кириб, мени ишга олиш ҳақида Университет йўлланмаси устига устхат ёздириб чиқди. Юрист-консультант сифатида ишни бошлаб юбордим. Кўп ўтмай комсомол котиблигиниям қўшиб беришди. Бу иш ҳам отамнинг ҳайрихоҳлигида бўлди. Чунки, отам менинг Коммунистик партия сафига ўтишимни истардилар. Коммунист дегани эса мансаб пиллапояси дегани эди ўшанда.\nЎша йили баҳор яхши бўлмаганмиди, ҳарқалай бутун идора ходимлари биргаликда янтоқ чопишга чиққанимиз ёдимда. Кейинроқ РайПО дўкондорлари ходимларидан иборат гуруҳни олиб ётолоқ тарзида пахтага кетдим. Мен гуруҳ бошлиғи эдим. Отам Олий маълумотли ҳуқуқшуноснинг ётолоқ билан пахтага чиқишини норозилик билан қабул қилди. Она кўнгли болада, бола кўнгли далада деганларидек, комсомол котиби сифатида менинг четда туришим мумкин эмаслигидан пахта мавсумида магазинчи комсомол ёшлар иштирокида Ярғунчи қишлоғида жавлон уриб пахта тердик. Ёзда ягана, кузда пахта ишларида жонбозлик кўрсатардик. Кооперативлар ташкил бўп қолди. Қонунларни таҳлил қилиб РайПО Раиси ёнига кириб алоҳида кооператив ошхона очайлик десам, у устимдан кулди. Аммо, бу иш бошқа жойларда авж ола бошлади.\nЮридик факультетда суд-прокуратура мутахассислиги бўйича ўқиганим учун халқ хўжалиги соҳасида қонунларни ўзлаштириш осон кечмади. Бир қизиқ одатим – қаерда юридик адабиёт кўрсам сотиб олардим. Кунларнинг бирида ўзимизнинг туман китоб дўконида «Поставка товаров народного потребления» деган журналсимон китобни топиб ўргана бошладим. Билдимки, бу китоб айнан менинг соҳамга тааллуқли китоб экан. Рус тилини ёшлигимдан яхши билардим. Отам раҳматли мен рус тилини ўрганишим учун Москвада чоп этиладиган «Правда», «Известия», «Труд», «Советский спорт» газеталарига обуна бўларди. Мен қўшимча равишда «Футбол Хоккей» ойлик газетасини «подприлавка» газета киоскларидан олиб турардим. Талабалик давримда «Огни Болгарии» журнали жуда қизиқарли ахборот манбаи эди. Юридик адабиётлар факультетда деярли ҳаммаси рус тилида эди. Ўзбекча юридик китоблар йўқ ҳисоби бўлиб, русчани билишга ҳамма мажбур эди.\nМатлубот жамиятида ҳуқуқшунос сифатидаям баъзи ҳолатларда ўз сўзимни айтадиган бўлдим. Красноярск Ўлкасидан келган тахта масаласидаги низода ғалаба қилдим. Кейин ҳангомали иш Тошкент пиво заводи билан низода ҳам ғалаба қилдим. Ҳангомали деганим улар бизнинг дўкончидан қабул қилиб олган 245 та полиэтилен яшикни брак (тегишли далолатномалар расмийлаштирилган) қилишибди-ю, аммо, унинг ичидаги биронта шиша синмабди. Агар яшик брак бўлса шишалар ҳам синиши керак эди-ку?! Мана шу мантиқий элементни судьяга етказа билганимдан кейин ғалаба қилганман.\nЯна бир куни Раис билан савдо қоидалари масаласида бир нарсада тортишиб қолдик, у дарҳол вилоятдаги юрист акасига телефон қилди, гўшак нарёғидаги одам менинг ҳақлигимни айтар, раис эса қизаргандан қизарарди. Кейин мен айтган нарсамни Фуқаролик Кодексини олиб келиб кўрсатиб исботлаб бердим.\nАммо, отам мени партияга ўтишимни истарди. Партияга ўтиш учун озод этилган комсомол ташкилоти котиби бўлишим керак эди. Отам раҳматлик вилоят Комсомол Қўмитасига бориб иккинчи котиб бўлиб ишлайдиган ғузорлик, ота қадрдонининг ўғли Ёқуб Ҳожиевни бу ишда ёрдам беришни сўрагани ёдимда.\nОзод этилган комсомол ташкилоти тузиб, юрист-консультантликни вақтинча ташлаб кичик сиёсий арбоб сифатида, довдираб, фаол ишлай бошладим. Ўша пайтда туманда комсомол бадалини топширишда етакчи ўринларга чиқиб олдим. Баъзида минглаб аъзоси бор колхўз ва совхоз комсомолларидан кўра кўпроқ бадал топширардим. Сабаби Ғузор азалдан савдо макони бўлганидан, комсомол ёшлар яхшигина маош олардилар. Ташкилотни молиявий жиҳатдан «тилини қисиқ» қилгандан кейин мажлисларда менинг тилим бурро бўла бошлади.\nМ.Горбачев бошлаган «Қайта қуриш», «Ошкоралик», «Плюрализм (фикрлар хилма-хиллиги)» бутун советлар мамлакатида кенг ёйила бошлади. Айниқса Партиянинг XIX Конференцияси СССР давлати ва жамиятида катта шов-шувга сабаб бўлди. Адашмасам бу воқеа 1989 йил май ойида рўй берганди. Ана шу партконференцияда Москва шаҳар ҳокими Б.Н.Ельциннинг маърузаси совет тоталитар тизимини ёриб ташлаганди.\nАна ўша партконференциянинг жаҳоншумул аҳамияти ҳақида Райижроқўм мажлислар залида йиғилиш бўлиб ўтди. Вилоятдан меҳмонлар келган, институтдан домлалар ҳам ташриф буюришганди. Уларнинг ҳаммаси М.Горбачевни мақтаб Ельцинни ерга уришарди. Ўша конференциядан кейин, кўп ўтмай Б.Ельцин Москва шаҳар ҳокимлигидан ишдан олиниб, Россия Парламентидаги архитектура қўмитаси аъзосига айланганди, менимча.\nРайкўм биринчи котиби эса зални фаолликка чақирар, ҳеч ким Райкўм котиби юзидан ўтолмасдан жим турарди. Мен сўз сўраб варақча жўнатдим. Аммо, хатимни Президиумга олдинги қатордагилар беришмади. Йиғилиш якунланишидан олдин Райкўм биринчи котиби сўз олиб, нега ҳеч ким сўз олмаётганини тилга олиб, самимий гапиргандай бўлди. Шу пайт олдиндагилар менинг таклифимни юқорига узатиб юборишди.\nРайкўм котиби хурсанд бўлиб, мени минбарга таклиф этди. У мендан Партиянинг олиб бораётган курсини мақтайди деб ўйлаганди. Мен эса бошқача фикрда эдим. Шу сабабдан минбарга чиққач, менинг сўз сўраш ҳақидаги тилхатим анча олдин берилгани, лекин ўша пайтда тилхат тепага берилмаганлигини таъкидлаб, Борис Ельцинни ёқлаб гапириб кетдим. Сўзимнинг охирида Борис Ельциннинг кимлигини вақт кўрсатади, у келажакда ўз сўзини айтади, -деганга ўхшаш гап билан якунладим. Зал сув сепгандай жимиб қолди. Райкўм котиби яна сўз олиб менга танбеҳ беришга чоғланиб гапира бошлади. Қандайдир бир лаҳзада кўзларимиз тўқнаш келди. Менинг важоҳатим эса яна сўзга чиқишим мумкинлигини кўрсатиб турарди. Райкўм котиби гапни калта қилиб маърузасини тугатди.\nҲамма тарқалди. Кўчага чиқсам ҳамма таниш-билишларим мендан қочишаётгандек туюлди. Шунда 37-йиллардаги ҳолатлар ҳақида журналлардан ўқиган воқеалар ёдимга тушди. Орадан бир ой ўтар ўтмас, савдо ходимлари болаларини Москвага саёҳатга олиб борганимда Борис Ельцин билан учрашиш ва расмга тушиш учун Москва шаҳар Советига боргандик. Шунда миршаб «Борис Ельцинни қидириб келаётганларнинг ичида сизлар биринчи ҳам, охиргиси ҳам эмас. Унинг хонаси таъмирланяпти. Россия Олий Советига боринглар»-деганди. Олий Советга бориб ҳам уни тополмаганмиз. Биз Москвадан келгач эса Борис Ельциннинг катта интервьюси «Известия» ёки «Правда» газетасида босилган. У ўша интервьюда ҳозирги пайтда «Россия» меҳмонхонасида яшаётганлиги телефон рақамларини ҳам эълон қилганди. Телефонининг охирги рақамлари 73-74 ёки 77-78 билан якунланарди. Биринчи учта рақами ёдимда қолмаган.\nНотиқлигим сабабми, Ёшлар Иттифоқининг Республика Марказий Қўмитаси аъзолигигача сайланиб бордим. Туман мажлисларида, вилоят конференцияларида, Республика съездидаги тўполонларимни эсласам ҳозир кулгим келади. Комсомолнинг Устави бўйича нима балоларнидир ўзгартириш учун ёқа йиртганимизни қаранг. Ёшлар ташкилоти номидан Ленин (ЛКСМ – Ленинский Коммунистический Союз Молодёжи) номини олиб ташлаш ҳақидаги гапларимдан сўнг, сеъздга боришдан олдин вилоят комсомол фаоллари алоҳида мендан ушбу масалани Тошкентдаги съездда кўтармасликни илтимос қилишганди. Мен майли, дедим. Сеъздда нутқ сўзлашим керак эди. Минбардан сўз беришмади. Зал ўртасида қўйилган «эркин» микрофондан гапирмоқчи бўлганимда микрофонни (кейинчалик Олий Мажлисда ҳам бу ҳол такрорланган) ўчириб қўйишди. «Биз бу ерга комсомол ёшлар муаммоларини гапиргани келганмиз, танаффус пайтида, мусиқа қўймасдан, эркин микрофонни очиқ қолдиринглар!» деб ҳайқирганимдан кейин танаффус пайтида мусиқани ўчириб қўйишгани ёдимда.\nСъезд 1990 йилда бўлганди. Ўшанда съезд қатнашчилари Республика раҳбари И.Каримов билан ҳам учрашган. Савол-жавоблар ёзма равишда берилсин деганлари учун мен И.Каримовга «ҳозирги пайтда биз ёшларга қандай шиорни тавсия этасиз» деган қабилида савол бергандим. И.Каримов ўз чиқишларида шиорбозликни қораларди. Шу сабабдан бўлса керак, унинг кайфиятини бузмаслик учун, олдиндаги ақллилар бу сафар ҳам саволим манзилга етиб бормади. Лекин кўп ўтмай «Элим деб, юртим деб ёниб яшаш керак»-деган шиорни И.Каримов мамлакат бўйлаб ёйди.\nЎша 1990 йилда Ўзбекистон Олий Советига сайловлар бўлганди. Ўша сайловларда Ғузор туманида иккита округ бор эди. Мен икки округда иккита депутатга ишончли вакил бўлганман. Ўша альтернатив сайловларда менинг икки депутатим ҳам сайланган эди.\nТуман матлубот жамиятида Компартия аъзолигига номзод бўлиб ўтгач, бир ўртоғим билан Хўжалик ҳисобидан Ёшлар ташкилоти очдиг-у, тадбиркорликка қараб кетдим. Айни шу пайтда қишлоқ хўжалигида Ижара пудрати авж олган пайт бўлиб, Москвадан Ижара пудратига оид Қонунлар ва норматив ҳужжатлар пакетини олиб уни Ўзбекистон қишлоқ хўжалигида қўллашни йўлга қўйиш мақсадида ўзбек тилига таржима қилиб сотишни мўлжалладим. Икки-уч ойда қизғин ишлаб ўзбекча таржима тайёр бўлди. Уни сотиш ҳақида Совет Ўзбекистони газетасига эълон бердик. Менимча минг нусхада чиқаргандик. Ижара қонунлари бизнинг фикримизча қишлоқ хўжалиги учун энг долзарб ҳужжат, шу сабабдан пулнинг тагида қолишимиз керак эди. Афсуски, Ижара тўғрисидаги Қонунлар тўпламидан ўнтами, йигирматами сотдик. Қолган нусхалар анча йилларгача у ёқдан бу ёққа ташилиб, охирида макулатурага айланиб кетди. Мен китоб сотиб бойиш мумкин эмаслигини ўшанда биринчи бор ўз танамда синаб кўргандим.\nМана шу пайтдан бошлаб биринчи бор Қуръон оятларини ўқий бошладим. Аввал таҳоратли юришни ўргандим. «Жиноятчиларнинг охиратини кўринг», «Ғамни ғам кетказади», «дарахтнинг қуриган барги ҳам Аллоҳнинг рухсатисиз тушмайди» деган оятлар мен аввал ҳеч қачон дуч келмаган ҳақиқатларни англатиб турарди. Ўша йили биринчи бор уч кунми рўза тутдим.\n«Шўртангаз» ГКБга ҳуқуқшунос бўлиб ишга олиндим. Ўша пайтдаги раҳбар Т.Омонов СССР халқ депутати эди. Мен депутат ёрдамчиси бўлиб ҳам ойлик ола бошладим. Эсимда «Шўртангаз»даги биринчи ўзбек тилидаги Буйруқни мен ёзганман ва яхшигина ғавғо кўтарилган. 1991 йил май ойида шахсан И.Каримовнинг таклифи билан Т.Омонов Ғузор туман Партия ташкилоти биринчи котиби бўлди. Мен депутат ёрдамчиси, райкўм йўриқчиси бўлиб ишга олиндим. Яна тағин ярим ставка «Шўртангаз»да ҳуқуқшунос ҳам эдим. Ўша йили туманда картошка танқислиги бошланди. Бир килограмм картошка 5 сўмга чиқди. Ғузорлик бир йигитнинг таклифи билан Чувашиядан картошка келтирганмиз. У воқеанинг ўзи роса ҳангома бўлган. Бир сўмни олдиндан тўламасдан 90 тонна картошка олиб келганман. Шеригим қрим татар йигити бўлиб акаси Чебоксарда яшарди. Ўшани орқа қилиб борганмиз. Картошкани колхўздан олганмиз. Касаба Қўмитаси Раиси шунда колхўз раисига «Анварга ишонаман-у, шеригига ишонмайман»-дея, картошкани бермоқчи бўлмаган. Мен ўша колхўзчиларга СССР халқ депутати Т.Омоновнинг Депутатлик сўровига биноан КамАЗ машинаси олиб берганман. Ундан ташқари вакилини бир ойча уйда меҳмон қилиб, берилган картошка қийматига мос равишда улар учун зарур текстил маҳсулотлари олиб бериб, ваъдамни бажарганман. Гарчи биз 1991 йил 1 сентябрда Мустақиллик эълон қилган бўлсакда, иқтисодий алоқалар давом этар, Россия билан алоқалар узилмаган эди. Чувашлар чўқинтирилган туркийлар. Лекин улар ўзларини туркий деганини эслолмайман. Биз бир ойча юрган бўлсак бирон марта конфликтга дуч бўлмаганмиз. Чувашлар ҳам биз каби содда, тинчликсевар халқ экан. Қизиғи, кўчада юрсам улар мени чуваш деб, ўз тилларида гапирган ҳолатлари ҳам бўлган. Ана шу ваъдани бажариш юзасидан Мухторхон Эшон бувадан отам дуо олиб берган. Иш шундай тез битганки, мен ҳаётимда биринчи бор дуонинг кучини ўшанда синаб кўрганман. Орадан бир йил ўтгач Т.Омонов ишдан кетди. Мен «Шўртангаз»га ҳуқуқшуносликка кетдим. Футбол клубини очиб юқорида айтганимдек маишатда яшардим.\nЛекин, Қуръон ўқиш билан бирга намоз ўқишниям ўрганиб, хушим тутган пайтлари ўқиб юрардим. Амир Темурнинг Темур тузукларида «Қуръон очиб» ҳаракат қилганлиги ҳақидаги тадбирини ўрганиб олиб уни мен ҳам ҳаётда қўллашни ўша 1991 йилдан бошлаганман. Мени нима қийнаб турган бўлса, Қуръон очсам ўша муаммонинг ечими чиқарди. Аста-секин Қуръон оятларини ўзимизнинг Қонунлар билан солиштира бошладим ва Қуръон қонунларининг кўпчилиги Ғарб демократик мамлакатларида амалда эканлигига гувоҳ бўла бошладим.\nМисол учун бировнинг уйига рухсатсиз кирмаслик, бир ёмон ният қилсангиз-у уни амалга оширмасангиз бу жиноят эмаслиги, тарозидан уриб қолмаслик – яъни олаётганда битта тарози, сотаётганда бошқа тарозида ўлчамаслик, далилларни текшириб кўрмасдан ҳукм чиқармаслик, кўр-кўрона Қуръон оятларига эргашиб кетмасдан уни тафаккур қилиш, шалоқ-мазах қилишса сабр қилиш, яъни танқидларни чидам билан тинглаш, адолатли бўлиш, яхшиликларга шошилиш. Бу Китобни ҳижжалаб бир йил давомида мағзини чақиб ўрганиб чиққач, дунёда бу Китобдан Улуғ Китоб йўқлигига амин бўлдим.


АЁЛЛАР ВА ЁШЛАР ЖИНОЯТИГА НИМА САБАБ БЎЛМОҚДА?\nСўнгги янгиликлар 27.12.2018 304\nТаҳлилларга кўра, вилоятда 2018 йилнинг 10 ойида жиноятлар сони ўтган йилга нисбатан 35 фоизга камайган, бироқ талончилик, босқинчилик, ўғрилик ва фирибгарлик ҳолатлари ҳамон юқорилигича қолмоқда. Айниқса, бу кўрсаткич Қарши шаҳри, Чироқчи, Деҳқонобод туманларида қониқарли эмас.\nБу ҳақда республика ишчи гуруҳининг вилоятда олиб борган ўрганиш якунларига бағишланган йиғилишда айтиб ўтилди. Давлат ва жамоат ташкилотлари, ҳуқуқни муҳофаза қилувчи идоралар вакиллари ҳамда ОАВ ходимлари иштирокидаги тадбирда Ўзбекистон Республикаси Бош вазирининг ўринбосари, республика Хотин-қизлар қўмитаси раиси Танзила Норбоева маъруза қилди.\nҚайд этилганидек, хотин-қизлар ўртасида жиноятчиликка кўп ҳолларда ишсизлик, оилада носоғлом муҳит шакллангани сабаб бўлмоқда. Бунинг олдини олиш мақсадида ҳамкор ташкилотлар билан хотин-қизларнинг яшаш тарзи, ижтимоий ҳолати алоҳида назоратга олинаётир. Унга кўра, "Менинг маҳалламда жиноятчилик содир бўлмаслиги керак!" шиори остида тадбирлар самарадорлигига эътибор қаратилиб, жиноятга мойиллиги бор шахслар, оилалар, шунингдек, жазони ўташ муассасаларидан ҳамда хорижда ишлаб қайтган аёллар билан бевосита иш олиб борилиши лозим.\nЙиғилишда аҳолига, айниқса, хотин-қизлар ва ёшларга психологик ёрдам кўрсатиш, ўз жонига қасд қилиш ҳолатларининг олдини олиш масалалари ҳам муҳокама қилинди. Ҳар бир суицидга "фавқулодда ҳолат" деб қараб, тезкор чоралар кўриш, бундай хулқ-атвор пайдо бўлишига йўл қўймасликка қаратилган психологик дастурлар ишлаб чиқиш, жонига қасд қилишнинг катта гуноҳ эканини таъсирчан усулларда тушунтириш зарурлиги таъкидланди.\nЎғрилик, фирибгарлик ва босқинчилик ҳолатлари таҳлил қилинаркан, профилактика, жиноят-қидирув ва қўриқлаш хизматлари фаолияти қониқарсиз экани айтилди. Жорий йилнинг 10 ойида ёшлар томонидан 700 дан зиёд жиноятга қўл урилгани ҳам бу борадаги ишлар аҳволини кўрсатиб турибди. Шунингдек, жойларда қўриқлаш хизмати учун етарли шароит яратилмаган, шунингдек, айрим кишиларнинг ҳуқуқий саводхонлиги етарли эмаслиги, ён-атрофдаги воқеа-ҳодисаларга бефарқлиги жиноятчиларга шароит яратиб бермоқда.\n- Мактаб ва коллежларни битириб, олий ўқув юртига кирмаган, айтарли касб-ҳунарга эга бўлмаган ёшлар эртага ким бўлишини чуқур ўйлашимиз, уларга муносиб шароит яратиб беришимиз керак, - деди Т.Норбоева. - Ёшлар ўртасида содир этилган жиноятларга 68,8 фоиз ҳолатда айнан бекорчи ёшлар қўл ургани ачинарли ҳолат. Афсуски, жиноятчиликка қарши курашда ҳалигача эскича ишлаш тизимидан тўла воз кеча олмаяпмиз.\nТанқидий-таҳлилий руҳда ўтган йиғилишда, шунингдек, ички ишлар ходимларининг муомала маданияти, улар ўртасида мансаб ваколатларини суиистеъмол қилиш ҳолатлари учраб тургани, шахсий таркибни тарбиялаш ва кадрларни ротация қилиш, ички ишлар органларининг таҳлилий-ҳуқуқий ва прогнозлаш фаолиятини такомиллаштириш зарурлиги бўйича ҳам фикр-мулоҳазалар билдирилди.\nКун тартибидаги масалалар юзасидан Чироқчи, Деҳқонобод туманлари, Қарши шаҳри секторлари раҳбарлари, вилоят ўрта махсус, касб-ҳунар таълими, ички ишлар бошқармалари вакилларининг ахборотлари эшитилди, келгусидаги вазифалар белгилаб берилди.


Қишлоқ хўжалиги бўйича статистика маълумотлари базаси кенгайтирилади | NORMA.UZ\nВазирлар Маҳкамасининг 26.02.2021 йилдаги «Қишлоқ хўжалиги соҳасида статистик маълумотлар базасини кенгайтириш ва такомиллаштириш чора-тадбирлари тўғрисида»ги 104-сон қарори қабул қилинди.\nЎзбекистон Республикасида 2024 йилда қишлоқ хўжалиги соҳасида рўйхатдан ўтказиш концепцияси;\nЎзбекистон Республикасида 2024 йилда қишлоқ хўжалиги соҳасида рўйхатдан ўтказишга доир чора-тадбирлар режаси;\nЎзбекистон Республикасида 2024 йилда қишлоқ хўжалиги соҳасида рўйхатдан ўтказишга кўмаклашиш бўйича республика комиссиясининг таркиби;\nЎзбекистон Республикасида 2024 йилда қишлоқ хўжалиги соҳасида рўйхатдан ўтказишга кўмаклашиш бўйича ҳудудий комиссияларнинг намунавий таркиби.\nКонцепцияга мувофиқ қишлоқ хўжалиги соҳасида рўйхатдан ўтказиш қуйидаги жараёнларни ўз ичига олади:\nаҳолини озиқ-овқат маҳсулотлари билан таъминлаш;\nаҳолининг турмуш даражаси ва фаровонлигини ошириш;\nмамлакат озиқ-овқат хавфсизлиги билан боғлиқ статистик маълумотларни йиғиш, умумлаштириш, баҳолаш, таҳлил қилиш ва эълон қилиш.\nРўйхатдан ўтказиш қишлоқ хўжалиги фаолиятининг қуйидаги асосий кўрсаткичларини ҳисобга олиш орқали амалга оширилади:\nқишлоқ хўжалиги объектларининг иқтисодий фаолият турлари;\nмеҳнат ресурслари ва уларнинг демографик тавсифлари;\nер ресурслари ва улардан фойдаланиш ҳолати;\nқишлоқ хўжалиги экинлари майдони;\nиссиқхоналар майдони ва бошқалар.\nҚишлоқ хўжалиги соҳасида рўйхатдан ўтказишни ташкил этиш ва ўтказиш 3 босқичда амалга оширилади.\n1-босқичда (2022-2024 йиллар) қуйидагилар назарда тутилади:\nрўйхатдан ўтказишни ташкил этиш ва амалга ошириш тамойиллари ҳамда методик асослари, рўйхатдан ўтказишга доир бошқа масалаларни тартибга солувчи норматив-ҳуқуқий ҳужжатни ишлаб чиқиш;\nсинов асосида қишлоқ хўжалиги соҳасида рўйхатдан ўтказишга тайёргарлик кўриш ва уни амалга ошириш, натижаларини таҳлил қилиш;\nрўйхатдан ўтказишнинг якуний натижаларини олиш ва эълон қилиш учун автоматлаштирилган ахборот тизимини яратиш;\nрўйхатдан ўтказиш тадбирларида иштирок этувчи ходимларни ўқитиш.\n2-босқичда (2024 йил) бевосита қишлоқ хўжалиги соҳасида рўйхатдан ўтказиш тадбири амалга оширилади, яъни қишлоқ хўжалиги фаолияти тўғрисидаги бирламчи маълумотлар йиғилади.\n3-босқичда (2024-2026 йиллар) қуйидагилар амалга оширилади:\nрўйхатдан ўтказишга доир бирламчи маълумотларни қайта ишлаш учун автоматлаштирилган ахборот тизимида қабул қилиб олиш;\nмаълумотларини автоматлаштирилган ахборот тизимида қайта ишлашга тайёрлаш ва жорий этиш;\nрўйхатдан ўтказиш бўйича дастлабки натижаларни олиш;\nрўйхатдан ўтказиш натижаларини эълон қилиш ва тарқатиш.\nҲужжат Президентнинг 23.10.2019 йилдаги «Ўзбекистон Республикаси қишлоқ хўжалигини ривожлантиришнинг 2020-2030 йилларга мўлжалланган стратегиясини тасдиқлаш тўғрисида»ги ПФ-5853-сон Фармони ҳамда Президентнинг 2.03.2020 йилдаги «2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид Давлат дастури тўғрисида»ги ПФ-5953-сон Фармони ижросини таъминлаш мақсадида қабул қилинди.


Фарҳод Эрманов хоразмликлар билан бамаслаҳат иш қилишга ваъда берди – mulkdor.com\nФарҳод Эрманов хоразмликлар билан бамаслаҳат иш қилишга ваъда берди\nAugust 4 2019, 02:08 ЖамиятИнсон ҳуқуқлариСиёсатЎзбекистонЯнгиликлар\nПрезидент танқиди ва талабидан сўнг Хоразм вилояти ҳокими Фарҳод Эрманов ҳам жамоатчиликка юзланиб, йўл қўйилган хато-камчиликлари учун узр сўради. У Урганч туманидаги Чондирқиёт қишлоғида уй-жойларини қуриб олиш билан машғул собиқ Ашхобод маҳалласи аҳли билан учрашган.\n«Азиз элдошлар, ҳурматли Ашхобод маҳалласи аҳли, бутун Хоразм вилояти жамоаси.\nАшхобод маҳалласида 394та хонадон бор эди. Бу 394та хонадон 19 гектар майдонга жойлашган эди. Бугун мана шу 394та хонадондан 78 хонадон эгаси тўлиқ ҳисоб-китоб қилганимиздан сўнг яшаш учун ўзларининг уйлари бор эканини айтиб, бу ерда уй қурмаслигини билдириб, бошқа жойларга кетдилар. Қолган 150та хонадонга намунавий уй берганмиз. Қолган хонадонларни қишнинг совуқ кунига қолмасдан ҳамжиҳатликда тез уйларига кўчириб ўтказиб, халқни рози қилсак, шунда гуноҳимизни ювган бўламиз, деб ўйлайман.\nХато қилдик, буни тан олишимиз керак. Сизлар билан биринчи учрашган куним ҳам кечирим сўраганман. Биринчи кўргандан кечиринглар, деганман. Лекин бугун расман бутун эл, бутун жамият билиши керак. Бизнинг хатомизни ҳамма тушуниши керак. Эртага бошқа вилоят ҳокими хато қилмасин, бошқа туман ҳокими хато қилмасин. Халқни норози қилиш нимага олиб келишини ҳамма билиши керак», – деди Эрманов аҳоли вакиллари билан учрашув вақтида.\nЎзбекистон қирғизистонга «резина» тухум етказиб ...\nИнтернетда Қирғизистонда “резина” тухум пайдо бўлганлиги ҳақида хабар қизғин муҳокамага қилинмоқда. Қирғизистон фуқаросининг сўзларига кўра, пиширилган тухум сариғи “резина” ...\nЖамиятFebruary 18 2019, 02:02\nЎзбекистон банкларда долларни сотиш курси 9200 ...\nЎзбекистон тижорат банклари хорижий валютани сотиш ва сотиб олиш курсини яна оширишди. 19 августдан бошлаб қатор банклар долларни 9150 сўмдан, еврони 10 510 сўмдан сотиб ...\nЖамиятAugust 19 2019, 07:08


АНГОР ТУМАНИДА САЙЁР ҚАБУЛ ЎТКАЗИЛДИ - Ўзбекистон овози газетаси\nАНГОР ТУМАНИДА САЙЁР ҚАБУЛ ЎТКАЗИЛДИ\nЎзбекистон ХДП Сурхондарё вилоят кенгаши сайёр қабуллар ўтказмоқда. Шундай тадбирлардан бири Ангор туманида ташкил қилинди.\n— «Ўзбекистон» ва «Наврўз» маҳаллаларидаги учрашувларда коммунал тўлов, уй-жой ва ер олиш, бандлик, пенсия-нафақа тайинлаш, кредит олиш, ичимлик суви ва бошқа масалаларда мурожаатлар тушди, — дейди ЎзХДП Сурхондарё вилоят кенгаши раиси Мавжуда Ҳасанова. — Тиббий хизмат кўрсатиш, ички йўлларни таъмирлаш, турар-жойларни ободонлаштириш борасидаги камчиликларни бартараф этиш хусусида фикр-мулоҳазалар билдирилди.\n— Тўғрисини айтганда, вилоятимизда катта ишлар қилинаяпти, ўзгаришлар бўлаяпти. Аммо электр энергияси таъминотидаги узилишлар туманимизда барҳам топмаётганди, — дейди «Наврўз» маҳалласида истиқомат қилувчи Аббос Темиров. — Маҳалламиз аҳлини ўйлантириб келаётган бу муаммо ҳал этилишини эшитиб жуда хурсанд бўлдим. Энди яна бир муҳим масала хусусида тўхталмоқчиман. Маҳалламиздаги Усмон Носир, Абу Райҳон Беруний ва «Ўзбекистон» кўчаларида 80 дан ортиқ хонадон бор. Симёғоч, қурилма ва узатмалар ўтган асрнинг 80-йилларида ўрнатилган бўлиб, ҳозир яроқсиз ҳолга келиб қолган. Бу эса инсон ҳаётига жиддий хавф туғдиради. Симёғочлар янгисига алмаштирилса, яхши бўларди.\n— Одамлар кўнглига йўл топиш ва уларни рози қилиш тараққиётдан дарак беради, — давом этади Мадина Жумаева. — Сайёр қабулнинг маҳалламизда ташкил қилингани айни муддао бўлди. Ҳар бир мурожаат жойида ва атрофлича ўрганилаётганидан хурсандмиз.\nУч нафар вояга етмаган фарзандим бор. Икки ёшгача бўлган фарзандим учун нафақа олишда қийналяпман. Шунга амалий ёрдам берсангиз девдим...\n— Керакли ҳужжатларни тақдим қилинг, — дейди «Наврўз» маҳалла фуқаролар йиғини котиби Рустам Қобилов. — Комиссия хулоса берса, фарзандингизга нафақа тайинланади.\nБугунги кунда 124 мингдан ортиқ туман аҳолисининг асосий қисми ишлаб чиқариш ва хизмат кўрсатиш соҳаларида меҳнат қилмоқда. Кичик бизнес ва хусусий тадбиркорлик ривожланиши алоҳида эътиборда. Аммо ижтимоий ҳимояга муҳтож кишилар, хусусан, ёшлар ва хотин-қизларнинг бандлигини таъминлаш масалалари ҳамон долзарблигича қолмоқда.\n— Ҳар биримиз жавобгарлик ҳиссини англаб меҳнат қилишимиз керак, — дейди ЎзХДП Ангор туман кенгаши раиси Боймурод Мамадаминов. — Лоқайд ва бепарво бўлишга ҳеч биримизнинг ҳаққимиз йўқ. Сайёр қабул жараёнида аҳоли турмуш даражасини ошириш учун кичик бизнес ва хусусий тадбиркорлик кўникмаларини шакллантириш муҳимлигини тушундим. Янги иш жойлари яратиш учун қишлоқ ва маҳаллаларда чорвачилик, боғдорчилик, паррандачилик йўналишларини ривожлантириш керак. Иккинчидан, иссиқхоналар барпо қилиш ва томорқалардан унумли фойдаланиш ҳам долзарб масала. Бу борада тарғибот ишларини кучайтиришимиз зарур.\nСайёр қабулда ўттиздан ортиқ мурожаат ўрганилди. Уларнинг асосий қисми жойида ҳал этилган бўлса, қолган масалалар депутатлик гуруҳи ва мутасаддилар томонидан кўриб чиқилмоқда.


Шавкат Мирзиёевнинг иш режаси эълон қилинди. Ушбу ҳафта йирик тадбир бўлади » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Шавкат Мирзиёевнинг иш режаси эълон қилинди. Ушбу ҳафта йирик тадбир бўлади\nБугун бўлиб ўтган брифингда президент матбуот котиби Шерзод Асадов, анъанага кўра, давлат раҳбарининг иш режаси билан таништирди.\nҚайд этилишича, 15-16 июль кунлари Афғонистон Президенти Ашраф Ғани расмий ташриф билан, Покистон бош вазири Имрон Хон Тошкентда бўлиб ўтадиган «Марказий ва Жанубий Осиё: минтақавий ўзаро боғлиқлик. Таҳдид ва имкониятлар» мавзусидаги халқаро конференция доирасида амалий ташриф билан мамлакатимизда бўлади.\n— Ушбу конференцияда Афғонистон ва Покистон Президентлари, шунингдек, Европа иттифоқининг ташқи ишлар ва хавфсизлик сисати бўйича Олий вакили, Еврокомиссия вице-президенти Жозеп Боррель, 20 дан зиёд мамлакат ташқи ишлар вазирлари, нуфузли халқаро ва минтақавий ташкилотлар раҳбарлари иштирок этиши кутилмоқда. Иштирокчиларнинг умумий сони 600 дан ортиқ.